text:
Ta basta sinta na kantu i tema pa bo bida. Kuminsá wak kiko bo mes por hasi pa subi bo resistensia.
Support ya pa 15 aña a kanta mesun kansion pa kurashá hende pa tuma bek nan responsabilidat den nan mes man. Kuido di bo kurpa pa bo por biba un bida salú ta den bo mes man. Klaro bo tin mester di bon guia si. Shonnan bo por keda sinta i spera ku yudansa ta bini pa bo òf bo ta lanta i trese kambio awor den bo estilo di bida. Nos di Support pa Bida ta bai yuda bo i guia bo den e temporada binidero.
Kiko nos di Support por hasi huntu ku bo?
- Nos ta start e promé kurso titulá “Lesa i komprondé etikèt” den kual bo ta bai siña den 10 lès pa bo por lesa i komprondé kiko tin pará riba e emboltura di kada produkto ku bo kumpra i pa bo komprondé kiko i kuantu daño e produkto (ku su aditivonan) ta hasi den bo kurpa. Malesa no ta start di su mes òf sin motibu. Semper ta algu malu ku bo ta hasi ku bo kurpa ku ta kousa malesa. Kada malesa (si mi a usa e palabra ‘kada’ èksprès) tin su kousa. Ora bo siña i komprondé e kousa di bo malesa bo por kura bo mes i yuda otro hende pa nan tambe rekobrá nan salú. Bo kurpa no a wòrdu diseñá pa ta malu òf e kurpa no ta lanta un dia i e kurason ta ataka e kurpa, e nir ta stòp di funshoná, òf skarnirnan ta kuminsá gasta. E kousa ta lokual bo mester buska i bo ta bai ripara ku manera bo trese e kambio (kita òf eliminá e kousa) bo kurpa ta rekuperá. Bo kurpa semper ta aspirá un situashon salú i perfekto, pues manera bo duna e kurpa e hèrmènt ku e mester, e kurpa ta regenerá. Miéntras ku bo sigui pone kos dañino den e kurpa, bo lo sigui ‘sufri’. Ta meskos ku bo outo; si bo ke pa e outo traha bon bo tin ku kuid’e korektamente. Bo mester sòru pa e haña su kombustibel (gasolin, diesel, koriente), su zeta adekuá, su awa den radieter, airu den su tayernan i tin bia bo tin ku buska un eksperto pa buska mas profundo pa haña e kousa. Bo kurpa no ta hopi diferente: bo tin ku duna e kurpa e nutrishon apropiá, bebe sufisiente awa (limpi), evitá produkto malu den e kurpa, hasi moveshon (trein e kurpa) i tin bia bo mester bai un dòkter pa e por wak un tiki mas profundo kiko e kousa ta di bo malesa.
- Riba e wèpsait “Support pa bida” i tambe “Support voor het leven” bo ta haña mas ku 3000 artíkulo i video pa yuda bo, guiá bo pa amplia bo konosementu di e kurpa humano.
- Tur luna, riba e promé dia di e luna nobo, bo ta haña un boletin na bo e-mail adrès, ku masha hopi informashon, artíkulo i video tokante biba salú, kome salú, move salú i pensa salú.
Úniko kos ku abo tin ku hasi ta inskribí riba www.support.cw i pa bo por sigui e kurso bo tin ku inskribí pa e kurso tambe. E gastunan pa e kurso ta sero florin, pues nada!! Kompletamente grátis!!
Klek aki pa bo inskribí i haña akseso na e kurso ‘Lesa i komprondé’. Pronto lo anunsiá e siguiente kurso: Subi bo resistensia.
Subi bo resistensia ta un kurso di 40 lès den kual bo ta siña di subi i hasi bo sistema imunológiko mas fuerte. Keda pendiente!
Unabes bo ta inskribí bo ta haña tur informashon i notisia ora i dia ku nos start e kurso: Subi bo resistensia.
2,962 Bia mirá, 2 Bia mirá awe


c: text/html

text:
Aruba ta bendiciona cu un fluho di turismo fuerte, dedicacion y amabilidad di nos trahadornan y bon trabou di nos gobierno y profesionalnan.
Augustus 2022 a conoce otro luna record den turismo compara cu 2019. Ta compara resultadonan di 2022 cu 2019, pasobra esaki anteriormente tabata e aña record pa nos turismo. Compara cu 2019 nos a recupera 105% di nos turismo, cu ta un logro enorme, considerando cu esaki ta pasando pa 5 luna consecutivo caba! Esaki ta significa cu nos pais y nos empresanan local ta cosechando mas y nos economia por recupera mas liher pasobra tin mas entrada cu ta drenta e caha di gobierno. Esaki sigur lo sigui yuda baha e deficit y por habri porta pa inversionnan den futuro, den nos pais.
E Mercado di Merca, cu ta nos mercado principal di turismo, a conoce un recuperacion di 110%. Nos sa tambe cu e mericanonan ta esunan cu mas gusta gasta placa y diberti nan mes riba nos isla y asina ta haci cu e economia ta drei bon pa hopi empresanan cu ta dependiente di turismo. E total di Stay-Over Arrivals pa Augustus 2022 tambe a conoce un subida basta grandi di 4.9%. Mester subraya cu e bon trabao y vision di gobierno, specialmente Minister Dangui Oduber y profesionalnan den e sector di turismo ta cosechando grandemente di nan labornan intenso y di un vision bon dirigi. Ademas, ATA recientemente a anuncia cu nan lo expande nan horizonte door di cuminsa conecta cu mercadonan nobo y prometedor pa nos isla y trata na atrae mas turistanan di e nacionan aki. Esey sigur ta hopi bon noticia pa nos pueblo. Mas nos diversifica nos mercado turistico, mas nos ta fortifica nos unico pilar economico.
Si nos por mantene e progreso enorme aki pa un bon tempo, esaki sigur lo tin su efectonan positivo pa nos pais y nos pueblo. Cu nos esfuerso, dedicacion y enfoke diario na nos trabao y vision, hunto nos lo logra recupera hopi mas liher. Hunto nos a drenta e crisis di Covid, pero tambe hunto nos lo sali for di dje y conoce mihor temponan pa nos pais Aruba.
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!

robotstxt: allowed

filter: keep


text:
Tur aña, 3 mei ta e fecha cu Nacionnan Uni ta celebra e principionan fundamental di libertad di prensa, ta evalua e libertad di prensa rond mundo, y ta boga pa defende e medionan di prensa contra atakenan dirigi contra nan autonomia y ta paga tributo na e periodistanan cu a perde nan bida eherciendo nan profesion.
E dia internacional aki a ser proclama pa e Asamblea General di Nacionnan Uni na 1993, siguiendo un recomendacion adopta na e di bintiseis sesion di e Conferencia General di UNESCO na 1991. Esaki na su turno tawata un siguimento riba un yamada di periodistanan Africano cu na 1991 a produci e clave ‘Windhoek Declaration on media pluralism and independence”.
E Declaracion di Windhoek ta un pronunciamento di e principionan di un prensa liber, crea dor di periodistanan di corant Africano durante e seminario di UNESCO “Promoting an Independent and Pluralistic African Press” , cual a ser teni na Windhoek, Namibia, di 29 april te cu 3 mei 1991. E documento aki ta señala e necesidad pa un prensa liber, independiente, pluralistico mundialmente, caracterizando un prensa liber como un ingrediente esencial pa democracia y alabes un derecho humano fundamental.
E Declaracion di Windhoek tawata un yamada pa cuminza un lucha pa proteha e principionan fundamental di libertad di expresion manera hancra den Articulo 19 di e Declaracion Universal di Derechonan Humano, cual ta bisa:
“Tur hende tin e derecho di libertad di expresion y opinion, cual derecho ta inclui e libertad pa mantene opinionnan sin interferencia y pa busca, ricibi y distribui informacion y idea mediante cualkier medio y sin restriccion di frontera.
2022 Tema: Periodismo bao atake digital
E tema di e aña aki pa Dia Mundial di Libertad di Prensa ta Periodismo bao Atake Digital, cu ta resalta e multiple formanan den cual periodismo, libertad di expresion y privacidad ta ser afecta pa avancenan recien den tecnologia di vigilancia, inteligencia artificial y big data mining y atakenan riba periodista a traves di medionan social y atake cibernetico, cu tur e consecuencianan cu esaki ta trece pa e confianza di publico den e canalnan di comunicacion digital.
E ultimo UNESCO World Trends Report Insights, informe pa discusion publico “Threats that Silence: Trends in the Safety of Journalists,” ta destaca con vigilancia y atakenan digital y cibernetico ta perhudica y pone na peliger periodismo.
Vigilancia (surveillance) por expone informacion compila pa periodista, incluso di denunciantenan (whistle blowers, klokkenluiders), ta viola e principio di proteccion di fuente, cual ta un rekisito universalmente reconoci como esencial pa libertad di prensa y ta hancra den Resolucionnan di Nacionnan Uni. Vigilancia tambe por perhudica e seguridad personal di periodista dor di publica of haci accesibel informacion personal sensitivo, cual por ser utilisa pa acoso y persecucion arbitrario hudicial of atakenan fisico.
Tin un creciente presion mundial pa promove y crea mas transparencia en cuanto e forma cu companianan grandi di Internet y particularmente medionan social ta explota datonan personal di usuario di Internet, con e datonan ey ta informa modelonan predictivo y inteligencia artificial, y con esaki nan por permiti amplificacion di desinformacion y odio.
Esaki a keda subraya den e Declaración di Windhoek+30, cu ta pidi empresanan tecnologico pa “traha pa garantisa e transparencia en relacion cu nan sistemanan humano y automatisa”.
Mensahe di Secretario General di Nacionnan Uni Antonio Guterres pa 2022
Riba Dia Mundial di Libertad di Prensa, nos ta destaca e trabao esencial di periodista y trahador den medionan di comunicacion cu ta busca transparencia y rendicion di cuenta di esnan den poder, hopi biaha cu riesgo grandi personal.
A lo largo di e pandemia di Covid-19, hopi trahador den medio di comunicacion tawata den prome linea, brindando informe preciso basa riba ciencia pa informa esnan encarga cu tuma decisionnan y salba bidanan. Na e mesun momento periodistanan, cubriendo cambio climatico, biodiversidad y contaminacion a logra crea atencion publico pa e tripel crisis planetario aki.
Pero e menasanan pa e libertad di periodista y trahadornan den medionan di comunicacion ta aumenta dia pa dia. Den tur tema, for di e salud global te cu e crisis climatico, corupcion y abuso di derechonan humano, periodistanan ta enfrenta cada bes mas mayor politizacion di nan trabao y intento pa silencia nan for di tur skina.
Tecnologia digital a democratisa e acceso na informacion. Pero tambe a crea retonan serio.
E modelonan comercial di hopi plataforma di medio social ta basa no ariba aumenta acceso na informacion veridico y corecto, pero mas bien riba aumenta e base y interaccion di usuario– locual frecuentemente ta nifica provoca indignacion y plama mentira
.
Trahadornan den medio di comunicacion den zona di guera no ta ser menasa pa bomba y bala so, pero tambe pa arma di falsificacion y desinformacion cu awendia ta acompaña guera moderno.
Nan por ser ataca como e enemigo, acusa di spionahe, deteni of simplemente asesina pa e mero hecho di haci nan trabao periodistico.
Tecnologia digital tambe ta facilita mas ainda censura. Hopi periodista y editor rond di mundo ta constantemente core e riesgo di haya nan programa y informenan desconecta for di Internet.
Y tecnologia digital ta crea canal nobo pa opresion y abuso. Periodista femenino ta core un riesgo particular di sufri atake y violencia online. UNESCO a descubri cu casi tres di cada cuater hende muher periodista a yega di experiencia violencia online. Hacking, atakenan cibernetico y vigilancia ilegal (tapmento) tambe ta stroba periodista di haci nan trabao.
E metodonan y herment ta cambia, pero e meta pa desacredita medionan di comunicacion y purba sconde e berdad semper ta keda mescos.
E resultadonan tambe ta mescos: personanan y sociedadnan ta incapaz pa distingui realidad di ficcion (politico) y por ser manipula den forma horibel.
Sin libertad di prensa, no tin berdadero sociedad democratico. Sin libertad di prensa, no tin libertad.
Nacionnan Uni ta traha pa apoya periodista y trahador den medio di comunicacion tur caminda. Dies aña pasa a establece un Plan di Accion riba Seguridad di Periodista, pa proteha e trahadornan di medionan di comunicacion y caba cu e impunidad de delitonan cometi contra periodista.
Riba dia Mundial di Libertad de Prensa, nos ta honra e trabao esencial di medionan di comunicacion di bisa esnan na poder nan berdad, exponiendo nan mentira y yudando crea institucionnan y sociedadnan fuerte y resiliente.
Nos ta haci un apelacion na tur gobierno, organisacion di media y compania tecnologico di mundo pa apoya e esfuersonan crucial aki.
DIA MUNDIAL DI LIBERTAD DI PRENSA, SITUACION DI ARUBA
Rainbow Warriors Core Foundation, cu hunto cu periodista na Aruba a denuncia atakenan riba libertad di prensa y periodistanan na Aruba y e intencion pa introduci un Mediaraad lo saca un rapport riba libertad di prensa y libertad di expresion for di perspectiva di Nacionnan Uni y UNESCO, Reino Hulandes y Union Europeo y tambe for di e perspectiva di Latino America y Caribe.
E rapport aki lo ser publica na fin di Mei y duna amplio y detaya informacion basa riba documentacion di investigacion academico y datonan veridico, entre otro riba framework legal y en particular riba checks and balances, salvaguardia pa funcionamento di prensa liber, autoregulacionan di medionan di prensa y tambe e cuchiu di dobel fila cu yama mediaraad (press and media councils).


text:
Ayera mainta, miembronan di Sint Aloysius School a trece dilanti un situacion cu ta mantene nan den preocupacion pa loke ta trata nan edificio na Noord, y tambe e edificio cu nan ta ocupando na e momentonan aki.
Vladimir de Cuba, cabesante di e scol, a trece dilanti cu dianan pasa a sali den un noticiero un informacion tocante Sint Aloysius School, cu segun na luna di october di e aƱa aki nan lo mester bandona e edificio di VAD cu ta ubica na L.G Smith Baolevard y bay back na nan edificio bieu ubica na districto di Noord
Tocante esaki, de Cuba a expresa cu den e noticiero a wordo papia di un facelift chikito prome cu nan drenta den edificio na Noord, el a menciona cu el a drenta den contacto cu directiva di Skoa y ta berdad segun el a sigura cu Skoa a ricibi un notificacion tocante esaki āpero ainda e proceso pa confirma esaki y wak ki ta e otro posibel solucion ta andando y no ta asina cu ta full determina cu nos scol mester bandona VAD y bay back na edificio na Noordā de Cuba a splica.
Di mesun manera, el a manifesta cu e ta lamenta loke e noticiero a trece dilanti haciendo mal uso di nan informacion pa motibo cu nan mes cu ta di scol no tabata sa mes di e carta ey, loke ta trece confusion pa mayornan cu a mustra preocupa despues cu nan a scucha y noticiero.
āNo ta prome biaha cu nan ta mete cu Sint Aloysius School of mi persona, pero mi mester bisāe cu ta basta, bo ta baha e calidad di otro noticiero y reporteronan na Aruba, loke bo ta haci no ta noticia, esey ta redashiā de Cuba a referi na e medio di comunicacion.
Sint Aloysius School su edificio na Noord tin casi tres aƱa bandona, manera el a expresa, durante e tres aƱa aki a bira pio pa via di hende cu ta vandalisa e luga, pa loke el a enfatisa cu āsi bo kier papia di un facelift chikito mes, bo no por ta pensando realisticoā de Cuba a dirigi esaki na e minister demisionario encarga den area di EnseƱansa Armando Rudy Lampe.
āBo no por bay duna nos personal, nos muchanan y nos mayornan di Noord un bofta asina den nos cara, di gaƱa y bisa di tira un tiki verf y drecha un par di porta y manda nos back eyden, si ta asina nan kier manda nos, e lo ta un accion inhumano y a mi lo entrega keho na unda cu ta pa evita esakiā, de Cuba a manifesta.
Asina mes, el a sigura cu scol aki nunca tabatin airco y tabatin temporada cu e calor den e klasnan tabata insoportabel pa e muchanan y personal, loke no ta nada agradabel pa duna les den ambiente ey pa motibo cu alumnonan mester siƱa na un manera optimal y muchanan por ta mas trankil.
āMi ta pidi encarecidamente na minister encarga pa recapacita riba e accion cu e kier tuma akinan, pasobra e lo ta inhusto y inhumano pa saca nos y pone nos den un estado cu no por ta optimal pa nos muchanan por siƱaā de Cuba a expresa.
Ademas, el a menciona cu den pasado minister demisionario di EnseƱansa a vocifera cu el a yega di ofrece Sint Aloysius School un edificio hopi mas miho pa nan bay aden pa motibo cu VAD supuestamente no ta un edificio optimo of ideal pa scol ta aden pero ālaga mi rectifica esaki, ningun biaha minister a acerca mi y ofrece mi ningun edificio di miho calidad pa nos por bay aden, lo cual el a ofrece mi tabata ta pa nos bay back den un parti di hala di banda pazuid di Sint Aloysius School y un parti nos ta bay usa scol di Sint Anna den parti merdiaā, el a declara.
Di esaki, el puntra con esey lo por ta posibel pa motibo cu Sint Anna School tin un cantidad grandi di alumno tambe y nan tambe tin derecho di haci uso di nan edificio merdia, e maestronan tambe tin cu planifica nan les y prepara pa e siguiente dia, āe idea aki no ta realisticoā, de Cuba a bisa.
El a informa cu na 2019 nan a haya un presentacion di un arkitecto cu a pinta e mapa di un posibel edificio nobo pa Sint Aloysius School, un edificio cu tabata full modular y ora cu nan e haya e presentacion segun loke de Cuba a menciona e tabata parce un mall, algo cu no tabata realistico.
Asina mes, el a sigui conta cu na 2018 tabatin e palabracion pa nan bandona edificio y DOW tabatin tres mapa pinta y nan tabatin otro dos opcion mas pa un edificio parcialmente renoba y un parti nobo, pa motibo cu e hala pa nort di edificio no ta renovabel, den un par di aƱa tur e scheur ey ta bin back.
Actualmente e murayanan di edificio parti pa nort tin scheur di 40 centimeter di hancho, e ring balk di e dak ta scheur di punta pabao te punta pariba segun loke de Cuba a informa.
Ta pāesey tambe e ta pidi pa prome minister demisionario Evelyn Wever-Croes pa papia cu minister di EnseƱansa y reevalua e situacion aki di Sint Aloysius School pa motibo cu e situacion ta serio.
āNos mayornan, nos alumnonan y nos coleganan ta hende hopi pasivo y cooperativo te di mas, pero si mi mester lanta e mayornan di Noord for di soƱo pa nos sacudi un poco, nos ta sacudi un poco stofā, de Cuba a comenta.
De Cuba a puntra tocante kico a pasa cu e supuesto suma cu tabatin den presupuesto pa drecha Sint Aloysius School, cu segun el a compronde tabatin 3 miyon florin presupuesta pero e no a haya confirmacion di esey.
Di su parti, Skoa a haci un publicacion riba nan Facebook page na unda nan a informa cu āEn berdad, ‘fondo disponibel’ menciona eynan no ta pa renoba boso scol pero pa basha e abao. Nos nengamento di laga sloop e Noordvleugel y reemplasa cu containernan, ta resulta awor den un decision cu “alleen een oppervlakkige facelift” lo wordo dunaā.
Den februari 2019 caba SKOA a laga traha un onderhoudsrapport pa e scol cu ta reconoce su estado bastante bon y su balor spiritual catolico y cultural historico. Nan a bisa cu nan lo publica esaki tambe. Lastimamente esey ta cay ariba ādeaf earsā cu instancianan y mandatarionan cu ta insisti ariba reemplasa herencia di enseƱansa catolico cu modularnan.
En berdad, na Colegio San Hose e edificio unda libertador defunto Betico Croes y tambe ex-minister di enseƱansa defunto Frido Croes a duna les, a wordo basha abao. Skoa a seƱala cu āno por a preveni pero a exigi pa pone un dak y un gallerij pa mantene un bista di un scol y pa duna sombra na muchanan. Alabes, no solamente scolnan di SKOA a wordo neglisha pa aƱanan, pero por mira edificionan monumental di Juliana y Beatrix school na boulevard, cu tambe ta deteriorando, mientrastanto miyones ta wordo gasta pa alumnonan haya les den edificionan comercialā.
āContribucion di Iglesia Catolico y di SKOA na enseƱansa di Aruba ta inmensamente grandi. Tin acuerdo historico cu nan edificionan por wordo usa como scol, sin cu Land Aruba mester paga huur cu locual ley ta bisa (mescos ta wordo paga por ehempel pa huur di VAD gebaow). A cambio Land Aruba mester mantene pa locual ta groot onderhoud. Lastimamente tin scolnan manera St. Aloysius School caminda cu e acuerdo no a wordo cumpli cune. Esaki mester wordo coregi debidamente, no door di bashāe abao pero door di renobāe of reconstruie. Esaki sigur door cu St Aloysius School ta forma parti, mescos cu misa Santa Anna, St. Anna school y Imeldahof, di un area historico y turistico den curason di e districto di Noordā.
āNo perde speransa, renobacion of reconstruccion ta pa nos un prioridad. Laga nos spera pa un cambio pa miho den aƱanan nos dilantiā, Skoa a finalisa.


text: September 1 Aruba ta celebra dia di prensa. Ta un dia sigur pa nos reflexiona riba e rol importante y esencial cu prensa tin den democracia di nos pais. Mi ta cuminsa na felicita y gradici tur esnan cu ta traha den prensa. Danki pa boso esfuerso y dedicacion continuo den boso rol pa fortifica democracia y informa nos comunidad. E ta importante pa prensa por ehecuta su trabou na un manera independiente na beneficio di pueblo di Aruba. Un di e pilarnan ancra den nos estado di derecho. Libertad di expresion ta un derecho fundamental y ta trece responsabilidadnan cu ne pa duna informacion corecto y berdadero na nos comunidad. Ban protehe e libertad di expresion aki y aplica e derecho aki na un forma responsabel. Ban fortifica e colaboracion entre prensa, gobierno y tur su departamentonan. Nos mester mira y trata prensa como un partner pa yuda Aruba progresa.


text:
3 di yüni 2022
Kasonan positivo
Kasonan aktivo
Persona fayesé total
Total rekuperá 43.567
Total Hospitalisá 241
Total resultado di tèst 68.575
Kiko ta pasa ora ta sospechá ku un persona tin COVID-19?
Registrá pa bakuná
Notisia
Corona Vírùs
Corona vírùs ta un famia di vírùs ku ta duna fèrkout komun i tin bes malu di barika. Esun aki ta un nobo pa e ser humano, kiermen tur hende por pega kuné. Ademas e promé kasonan na China a indiká ku e Corona vírùs aki por duna problema respiratorio severo i por kousa morto.
Kiko por ta e posibel síntomanan
- Keintura (mas haltu ku 38°C). Tin algun hende ku kisas lo no desaroyá keintura, manera adulto mayor, mucha chikitu i persona ku defensa abou (immunosuppressed)
- Tosamentu
- Doló di garganta
- Nanishi ta será / ta kore / nistermentu
- Kansansio, kurpa sin grasia
- Problema pa hala rosea
Tur informashon relashoná ku Corona Vírùs ta den desaroyo i ta kambia diariamente, pa awor aki ta konsiderá ku sierto grupo ta kore mas riesgo di desaroyá malesa severo unabes nan keda infektá. E gruponan aki ta: hende riba 65 aña, mucha chikí, hende di kualkier edat ku ta sufri di un malesa króniko manera asma, sikkelcel, diabétis, problema di kurason òf nir i hende ku sistema di defensa suak pa motibu di malesa, tratamentu òf remedi.
Kon por prevení Corona Vírùs
Na e momentonan aki no ta eksistí vakuna kontra e vírùs 2019-nCoV. Pero por hasi otro kosnan ku ta yuda prevení kontagio ku e vírùs aki.
- E vírùs ta sali for di kurpa di e persona malu via di nistermentu, tosamentu i asta papiamentu.
- Di e forma aki e por pasa dirèkt via airu i pega un otro hende via di halamentu di rosea.
- Ku man shushi tambe nos mes por introdusí e vírùs den nos kurpa via wowo, nanishi i boka.
Pa redusí e chèns di pega ku e vírùs 2019-nCoV ta rekomendá pa:
Evitá di ta den serkania di hende malu. Laba man frekuentemente ku awa i habon, si esaki no ta disponibel por usa djèl ku mínimo 60% alkohòl (hand sanitizer). No mishi ku wowo, nanishi i boka pa evitá di introdusí e vírùs den bo kurpa.
En General
Praktiká reglanan di higiena ora ta nister i tosa, usa lensu di papel (despues di uso benta afó), laba man despues di nister i tosa, tambe por usa e doblá di bo kokoti pa nister i tosa aden. Limpia i desinfektá superfisienan i ophetonan ku por ta kontaminá. Si abo ta malu limitá kontakto ku otronan pa evitá di pega nan.


text:
Desaroyonan rondó di e problema di e sistema di IT na prizòn
Willemstad: Manera ya gerensia di Sentro di Detenshon i Korekshon Kòrsou (SDKK) a informá anteriormente, e instituto a konfrontá problema ku su sistema di IT, kaminda a detektá un vírùs ku a trese algun interupshon riba e sistema di IT. Mesora Departamento di IT a hasi tur e ehersisionan nesesario pa asina por a skapa tur dato. Na e momento akí e departamento di IT ta rekonektando tur programa nesesario pa asina por sigui duna servisio optimal.
Pa loke ta trata e sistema di internèt, esei lo ta temporalmente deskonektá, pendiente un maneho pa asina por sigui garantisá e protekshon di e sistema di IT den prizòn.


text: Minister Maduro di Cultura a ricibi bishita di dr. John Croes kende e aña aki a cumpli 40 aña como dokter naservicio di comunidad di Aruba. Dr. Croes ta conoci pa su uzo di remedi di tera banda di medicinaconvencional cu ta enseñansa ricibi di su defunto Wela cu tabata un froemoen (vroedvrouw) y su Omo cu tabata biokimico. Medicina natural tambe ta parti di nos herencia cultural. Antes Aruba tabata conta cu varios curandero y froemoen cu tabata percura pa yudacura esnan enfermo y yuda na ora di parto. Como muestra di aprecio pa e manera cu dr. Croes ta tene noscustumbernan bibo, Minister Maduro a presenta dr.Croes cu un recuerdo pa su 40 aniversario dedica na e salud di nos comunidad. E mandatario a propone dr.Croes pa pronto traha un documentario den cual e dokter por comparti su experiencia cu remedi natural pa asina esaki keda graba den e memoria colectivo di nos Pais.


text:
ORANJESTAD: Recientemente Minister Endy Croes a atende e ‘3rd Aruba Innovation Summit 2022’ organisa pa Futura. E conferencia a hiba como topico ‘The New Era of Reinvention’cu e meta pa inspira tur hende pa uza e habilidadnan cu nan tin caba pa por re-inventa nan mes.
Participantenan a haya presentacionnan interesante como tambe a ricibi tips y conocemento valioso di con pa re-inventa nan mes, nan carera, organisacion of negoshi di oradonan internacional. Sr. Roger Osorio autor di e buki ‘The journey to Reinvention’ alabes fundado di ‘The School of Reinvention’ y docente na Universidad di Pennsylvania a comparti su experiencia, informacion, y duna tips con como ser humano bo pa yega mas cerca na un bida, carera, of negoshi cu ta mas alinea y den sinergia cu bo balornan, pasion, y proposito.
E segundo orado sr. Danilo Weiner ‘Director of Product Innovation’ na MasterCard y ta un innovador cu ta kere den e poder di creatividad, y con esaki combina cu innovacion por tin impactonan positivo den tur aspecto di nos bida. Danilo a comparti su experiencia den e creacion di solucionnan nobo, re-invencion, y con companianan por trece productonan cu realmente ta beneficia e consumidornan y organisacion.
Por ultimo sra. Rowena Marin, lider den innovacion, autor, y ‘Global Agency Lead’ na Google. Sra. Marin ta lidera un programa global cu ta introduci, of yuda personanan pa ta mas habri pa por descubri y explora nan proposito y con nan por mehora nan mes, incluyendo nan bida profesional. Sra. Marin a lidera e sesion interactivo cu participantenan unda a yuda e participantenan pa difini nan balornan, pasion y talento pa determina nan proposito.
Minister Endy Croes ta felicita Futura, e boluntarionan y tur esnan cu di un of otro manera a contribui pa haci e conferencia uno exitoso y hopi interesante.


text:
E aña aki, minister di Husticia y Asuntonan Social Rocco Tjon, ta presenta e concurso di pinta y kleur 2022 na comunidad di Aruba, riba 26 di augustus, Dia Internacional di Cacho.
E formulario di participacion ta consisti di tres pagina:
- Pagina uno di e formulario ta e pagina di instruccion y ta contene e informacion necesario pa por participa;
- pagina dos ta contene e plachi cu e muchanan mester kleur segun nan propio imaginacion;
- pagina tres ta designa pa e participantenan por demostra nan creatividad cu nan arte.
Esaki mester ta original y e borchi di trafico mester ilustra un of mas di e puntonan di nos Ley di Cacho. E muchanan mes mester pinta ambos pagina na color y sin ayudo di nan mayor.
E meta di e concurso di pinta y kleur “Ley di Cacho” 2022 ta pa sigui conscientisa comunidad, specialmente nos muchanan, tocante e cuido debido di nan mascota.
E fecha final pa entrega e formulario di participacion ta dia 22 di september 2022, y lo tin un regalito pa e ganadonan di cada klas, cual lo entrega dia 4 di october 2022, Dierendag. Participacion ta gratis y ta habri pa tur muchanan di scol primario y scol basico (1e kleuter – 6e klas). Scolnan a ricibi e formulario completo caba via email pa nan mes por distribui esaki bou nan alumnonan. En caso cu no a ricibi e formulario di participacion na scol, por download esaki a traves di e pagina www.specialprojectsaruba.org tambe; tene cuenta cu mester entrega tur dos pagina di tarea pa por participa.
Minister Rocco Tjon ta invita henter comunidad di Aruba pa stimula tur nos muchanan pa nan participa cu nan talento na e concurso di pinta y kleur 2022 pa asina un bes mas, e concurso aki por ta uno exitoso.


text:
Gobiernu di Reino ta usa datonan personal ku ta keda kolekshoná via e website aki, unikamente pa e metanan ku abo a stipulá. Ku esaki Gobiernu di Reino ta kumpli ku legislashon di privasidat.
Kon Gobiernu di Reino ta maneha bo datonan personal?
Kaminda ta elaborá bo datonan personal, ta nota eksaktamente kua informashon ta usa pa kua meta. Gobiernu di Reino ta usa bo datonan personal unikamente pa e meta ku abo a stipulá.
Sinembargo, por usa e datonan pa investigashon, buskeda of detekshon, si via e site akometé echonan kastigabel of a usa ekspreshonnan kastigabel (i otro eksepshonnan, tal manera menshoná den artikulo 43 di Lei di Protekshon di datonan personal).
No ta warda datonan personal mas largu ku ta nesesario, pa e meta pa kua a kolekshoná e datonan. Pa tur elaborashon di dato personal ta konta, ku solamente ta usa e datonan ku abo mes a stipulá den forma aktivo.
Kiko e Lei di protekshon di datonan personal ta?
Lei di protekshon di datonan personal (Wbp) ta yuda protehá privasidat di e siudadano. E lei aki ta entre otro aplikabel riba datonan ku ta elaborá via website di ministerionan. E “Kolegio pa protekshon di datonan personal” ta e vigilante of e supervisor di e Lei di protekshon di datonan personal.
Bo por weta of download “de Wet bescherming persoonsgegevens” (vershon Hulandès) riba Overheid.nl.
Kiko ta un dato personal?
Un dato personal ta informashon ku ta relashoná ku un persona. Ehèmpel di un dato personal ta un nòmber of adres di kas. Pero un e-mailadres (adres elektroniko) tambe por ta un dato personal.


text:
Instituto Pedagogico Arubano (IPA) ta haci un cordial invitacion na henter pueblo di Aruba y
mey en special na tur maestro y profesional den e area di educacion pa asisti na e presentacion
y exposicion di Pasantia Internacional di e studiantenan di IPA di aña tres. E studiantenan aki,
den varios grupo, a bishita diferente pais entre otro Argentina, Costa Rica, Hulanda y Estados
Unidos (New York). E meta principal di e pasantia ta pa e studiantenan conoce cultura y sistema
di enseñansa diverso, desaroyo profesional y personal y pa trece innovacion specificamente
riba tereno di Desaroyo Sostenibel den ensenañsa na Aruba. Durante nan investigacion a
enfoca specificamente riba e asina yama cuater P’s di sostenibilidad segun Nacionnan Uni
cual ta “Planet, People, Profit y Participatory Governance.” E presentacion y exposicion di
e studiantenan lo tuma luga diabierna dia 2 di mei 2014 na IPA, San Nicolas. E actividad lo
cuminsa pa 6or di atardi. Un y tur ta keda cordialmente invita pa asisti na e anochi interesante
aki, haya informacion y tende di e experencia di nos futuro maestronan.
Programa
6.00 – 7.00 Palabra di bonbini
7.00 – 7.30 Presentacion Argentina Plaza Maybeline
7.30 – 8.00 Presentacion Costa rica1 Plaza Maybeline
8.00 – 8.30 Presentacion Costa Rica 2 Plaza Maybeline
8.30 – 9.00 Presentacion Hulanda Plaza Maybeline
9.00 – 9.30 Presentacion New York Plaza Maybeline
9.30 – 10.00 Clausura
Apertura di exposicion
Plaza Maybeline
Sala Madonna
Exposicion
Plaza Maybeline
Sala Madonna


text:
Aruba
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Aruba, un isla situa den e parti zuid di e Lama Caribe 27 km noord di e peninsula di Paraguaná na Venezuela, ta un pais autonomo cu ta forma parti di e Reino Hulandes. E isla ta cubri un area di 193 km2 y desde 2020 ta conoce un poblacion di 108,166 hende.[1]
Oranjestad ta e capital di Aruba y na mes momento e ciudad mas habita cu un poblacion estima na 35,000 hende. Aruba ta rondona pa lama y mester comparti frontera di su awanan teritorial cu tres pais. E frontera den direccion oost ta wordo comparti cu Corsou, e fronteranan den direccion zuid y west ta ser comparti cu Venezuela y den direccion noord ta comparti e frontera cu Republica Dominicana.[2][3] E punto mas halto di Aruba ta e sero Jamanota (188m) cu ta situa den Parke Nacional Arikok na e parti noord oost di e isla, pero e sero mas central y visibel ta Hooiberg (165m).
Aruba su posicion central entre Estadonan Uni di Merca y continente di Sur America, democracia stabil, clima leve y sistema di impuesto cu reglanan suave pa compania stranhero a atrae varios negoshi internacional pa establece nan mes riba e isla. Desde 1926 cu e construccion di e refineria pa refina azeta na San Nicolas di Lago Oil & Transport Company y atrobe na 1986 cu inversion di gobierno pa desaroya sector turistico, caminda varios cadenanan hotelero Mericano a establece nan mes na Palm Beach, e economia y poblacion di Aruba a conoce un crecemento rapido cu a pone cu pa casi un siglo Aruba a disfruta di un calidad di bida halto den region Caribe.
Historia
Epoca Preceramico
Segun Museo Arqueologico[sic] Nacional Aruba, e sitio arkeologico mas bieu na Aruba ta Sero Muskita. Na e sitio aki nan a haña solamente un herment di piedra. Na un otro sitio na Arikok a haña un herment similar. Basa riba e tecnica uza pa completa e hermentnan y nan forma, e arkeologonan ta pensa cu tawatin hende sa bishita Aruba incidentalmente desde 4000 aña pasa caba.[4] E prome evidencia cu tawatin hende bibando riba e isla ta indica cu hendenan a hasi Aruba nan patria desde por lo menos aña 500BC.[5] Nan tawata considera hendenan semi nomadico y tawata jaag, pisca y coleciona nan cuminda y no tawata hasi uzo di agricultura, ni traha ceramica.[5]
Epoca Ceramico
Arkeologonan ta sintetisa cu entre añanan 900 y 1000, un grupo nobo di hende a yega Aruba for di area di Falcon. E grupo aki tawata forma parti di e Caquetionan cu en turno tawata forma parti di un cultura politico den e region, yama e Falcon Costal.[5] Nan tawata uza e lenga tambe yama Caquetio cu ta forma parti di e famia di idioma Arawak. Nan yegada ta marca e inicio di e epoca Ceramico di Aruba. E comunidadnan mas importante di e Caquetionan tawata Tanki Flip, Santa Cruz, Savaneta y tambe Tanki Leendert y Parkietenbos y rond di e comunidadnan tawatin un red di sitionan uza pa pesca, colecion di cocolishi y agricultura.[5] Ta parse cu e Caiquetionan a habita e isla te algun aña despues di yegada di e Spañonan. Awendia ainda tin cuebanan y baranca rond e isla caminda tin pinturanan haci pa e habitantenan di e isla, pensa di ta mil aña bieu. Investigacionan arkeologico aindo no por detemina si e pinturanan ta pinta pa e Caquetionan of pa e prome habitantenan di Aruba.
Periodo Spaño
Durante un campaña di exploracion na aña 1499, e explorador spaño Alonso de Ojeda a descubri Aruba. E prome indicacion di e isla ta riba un mapa publica na aña 1500 di e continente Sur Americano recien descubri, pinta pa e cartografo Juan de la Cosa. Durante e decada aki, cu autorisacion di Reina Isabel di Castilla y Rey Fernando II di Aragon sin conocemento di Cristobal Colon, e isla a bira un posesion capital di monarkia catolico di Spaña pa e siguiente 135 aña. Prome bou di Gobernacion de Coquivacao, un entidad teritorial administrativo sin poder ehecutivo. Despues di esaki na 1508 Aruba a forma parti di Nueva Andalucia. Desde 1526 e isla a bira parti di recien crea Provencia de Venezuela cu su prome capital sinta na Santa Ana de Coro caminda awe e ciudad Coro den estado di Falcon na Venezuela ta situa. Durante e temporada Spaño, Aruba a wordo despobla y repobla algun biaha cu habitantenan nativo di e otro islanan di e region Caribense cu tawata traha riba plantacion of den mina riba isla di Hispañola, cu tambe tawata bou dominio Spaño.
Periodo West-Indische Compagnie
Durante culminacion di Guera di Ochenta Aña na aña 1636, e Shete Provincianan di Hulanda a logra nan independencia di Spaña. Siguendo e logro aki, un compania funda na Amsterdam yama Geoctroyeerde West Indische Compagnie (WIC) bou mando di Johannes van Walbeeck, a conkista Aruba for di e Spañonan. Na 1674 despues di varios aña cu problema financiero WIC a desolve. Pero debi na demanda grandi pa negoshi den e region Caribense un Tweede Geoctroyeerde West-Indische Compagnie a wordo funda na 1675. E di dos version di WIC a tuma over e teritorionan, flota y establecimentonan di e prome version di WIC. E di dos version di WIC a desolve den aña 1792.
Periodo Colonial
Despues di 1795 Aruba a sigui como colonia di e Bataafse Republiek y despues Koninkrijk Holland. Durante e Gueranan Napoleano y Guera Revolucionario na Europa e Hulandesnan no tawatin e recursonan necesario pa proteha nan colonianan. Esaki a hasi'e posibel pa e marina real Britanico conkista casi tur e colonianan Hulandes rond di mundo. E Britaniconan a ocupa Aruba di 1802 te cu 1816, cu excepcion di un periodo di dos aña entre 1804 y 1806.
Reino Hulandes
Desde 1830 Aruba ta parti di Koninkrijk der Nederlanden (Reino Hulandes) den un of otro forma. Te cu 1935 Aruba, hunto cu e islanan Corsou, Boneiro, Sint Eustatius, Sint Maarten y Saba, tabata forma parti di e teritorio yama "Curaçao en Onderhorigheden". Di 1936 pa 1948 a cambia e nomber pa "Gebiedsdeel Curaçao" y di 1948 pa 1986 pa Antias Hulandes. Riba 1 januari 1986 dia cu e Status Aparte a drenta na vigor, Aruba a bira un pais autonomo den Reino Hulandes.
Desde 2 mei 2015 Aruba ta bou di supervision financiero di organo independiente den Reino Hulandes, College Aruba financieel toezicht (CAft).[6] E organo ta duna conseho na Gobierno di Aruba y tambe percura pa ehecutacion di e presupuesto di Aruba keda den balansa y ta dentro di limitenan stipula entre Hulanda y Aruba.
Geografia y medio ambiente
Caracteristica general
Aruba ta un isla rondona pa e lama Caribe. E isla ta cubri un area terestre di 193 km2. Aruba tin alrededor di 75 km di costa, sin conta e rifnan pazuid di e isla.
E costa west y zuid di Aruba ta rondona pa laman relativamente seco y trankil cu playanan di santo blanco. E topografia di e tereno na e costa west y zuid di e isla ta plat. Casi henter e costa zuid di e isla, cuminsando for di Paardenbaai na Oranjestad te cu Indiaanskop na San Nicolas, ta separa di lama grandi pa un cadena los di rif cu ta forma un lagun cu ta corre paralel cu e costa. Den direccion noord di e area mas central di e lagun tin un baia ta habri den e zona humeda Spaans Lagoen. Den direccion zuid oost di Spaans Lagoen tin e mondi di manglo yama Mangel Halto. Den cercania di Hudishibana, e punta mas noord west di e isla, tin un duna di santo blanco. E costa norte di Aruba ta consisti di klipnan di piedra y lama bruto. E topografia di e costa norte y e interior di e parti aki di e isla ta varia den elevacion y ta arido. Na varios parti di e costa norte e forsa persistente di e olanan a causa bocanan pa forma den e piedra. Otro formacion natural cu por observa na parti ki Aruba ta cuebanan manera Quadirikiri y Fontein, brug natural manera antes Natural Bridge y tambe formacion di baranca Ayo y Casibari.
E seronan ubica na e parti mas west di e isla bayendo direccion oost ta e plataforma di Hudishibana, Sero Muskita (50m), Sero Grandi (50m) y Sero Tres Cabes (20m), Turibana, Sero Boegoeroei, Alto Vista (72m), Sero Pos di Noord, Sero Sumpiña (48m), Sero Gerard (18m), Jaburibari, Sero Koeriboeri y Sero Crystal (89m). Un di e seronan mas visibel y central riba e isla ta Hooiberg (165m). Pazuid di Hooiberg tin Sero Biento, Sero Canashito (75m) y Sero Tijshi. Mas oost den Santa Cruz tin Urataka y e dos Seronan Warawara. Den Parke Nacional Arikok, na e costa noord oost, e seronan di Daimari, Sero Cabai (165m), Jamanota (188m)y Arikok (185m) ta situa. Nan ta forma parti di un cadena di sero cu ta extende den direccion noord west y ta core hunto cu e costa. Sero Alejandro panort di Savaneta, Sero Blanco (34m) panort di San Nicolas, Sero Colebra y Sero Colorado ta e seronan ubica na e parti mas oost di e isla.
Na e parti central di e costa west di e isla tin e moeras Bubaliplas, cu antes a wordo usa como saliña.[7] Bubaliplas ta cubri un area di 43 hectar. E moeras ta contene un curpa di awa permanente den parti interior di e isla. Bubaliplas ta forma parti di un cadena di saliña cu ta core paralel cu costa west di Aruba entre Bushiri y Hudishibana. E parti mas pazuid di e saliña, den pasado a wordo reclama pa facilita construccion di edificio y tereno pa practica golf. Cu excepcion di Bubaliplas, cu su fuente primario di awa ta bin di e planta pa limpia awa di riool, e resto di e cadena di saliña y e interior di e isla ta normalmente seco. Si e tereno interior di Aruba ta cubri cu un variedad di sistema separa di riu seco, tambe yama rooi. Acumulacion di awa den e seronan durante temporada di yobida cu no wordo absorbi den tera, ta dren via rooinan bek den lama of den dam. Tin biaha despues di yobida fuerte, e rooinan cu forma na e banda mas west di e isla ta dren via e cadena di saliña bek pa lama, caminda por observa e resto di e saliñanan temporariamente inhunda.
Economia
Aruba tin un economia chikito compara cu otro pais den region Caribe, cu desde 2004 tin un averahe di produccion nacional bruto di 4.2 mil miyon florin pa aña. Aruba su economia ta uno specialisa den turismo, caminda mitar di PNB ta wordo genera den e sector aki. Na aña 2016 e mercadonan turistico mas importante pa Aruba tabata Merca, Venezuela, Canada, Hulanda y Colombia. Merca ta Aruba su pareha di comercio mas grandi y mas importante.
Den aña 1840 e mata soculento aloe vera a wordo introduci riba e isla. Funda na 1890 pa Cornelius Eman, Aruba Aloe Balm a cuminsa cultiva aloe na scala grandi. Na un momento gran parti di e isla tawata cubri cu mata di aloe. Durante e tempo aki Aruba a bira e exportado mas grandi di aloe vera na mundo.
Na cuminsamento di siglo 20 un otro industria a yega na domina e economia Arubano, e industria petrolero. Arend Petroleum Maatschappij a establece su mes den area di Eagle Beach y Lago Oil & Transport Company a establece su mes den centro di San Nicolas caminda tin un bahia natural relativamente hundo. E facilidadnan di Arend Petroleum Maatschappij a wordo desmantela ora cu e compania aki a move di Aruba. Lago a keda opera e facilidadnan na San Nicolas te cu 1985 ora nan a dicidi di termina produccion na Aruba. Durante tempo di Lago Aruba a conoce crecemento economico rapido y tambe infrastructura moderno a wordo introduci rond di e isla.
Prome cu 1985 tabata tin un sector turistico presente riba e isla, pero esaki tabata uno chikito. Despues cu Lago a sera y Aruba a logra su autonomia, e Gobierno di Aruba nobo a dedica placa y atencion pa atrae cadena di hotel mericano pa establece nan mes riba e isla y laga e sector crece. E resultado ta cu awendia tin hopi hotel internacional presente practicamente riba full e costa west di Aruba y tambe tin hopi compania crusero cu ta uza Oranjestad como stop den itinerario Caribense. Aruba ta wordo bishita pa mas cu 1 miyon turista "stayover" tur aña.
Na 2017 Aruba tabatin e concentracion di mas halto di cafenan Starbucks Coffee pa capita den region Caribe y di cuater mas halto na mundo despues di Monaco, Merca y Canada cu 2.7 cafe pa cada 100,000 habitante.[8]
Aruba ta dispone ademas di dos zona di comercio liber, unda bou di cierto condicionnan importacion y exportacion di mercancia i servicionan por tuma lugar liber di impuesto.[9]
Infrastructura
Utilities Aruba NV ta encarga cu e produccion y distribuimento di energia riba e isla. E unico doño di e compania aki ta Gobierno di Aruba. Tin dos compania ta cay bou di Utilities Aruba NV; Water- en Energiebedrijf NV (WEB) y NV Elmar. WEB ta responsabel pa e produccion di electricidad y tambe esun di awa na su planta di desalinacion situa na Balashi. Desde fin di aña 2009 WEB ta cumpra y bende energia produci pa varios fuente di energia sostenibel rond di e isla. Elmar ta suministra e isla cu electricidad produci pa WEB via un red di distribuimento consistiendo di 7 substacion, 34 stacion di cambio y casi 900 transformator.
Na aña 2009 a completa construccion di e prome parke di biento na Vaderpiet. E facilidadnan ta consisti di 10 molina y por produci un maximo di 30MW . E compania Windpark Vader Piet NV ta exploita e facilidadnan y ta bende e coriente produci den e parke na WEB. Durante aña 2015 a construi a prome parke solar riba e isla. E structura ta cubri e parkeerplaats publico principal di Aeropuerto Internacional Reina Beatrix y ta consisti di 14,400 modula fotovoltaico solar. E parke por produci un total di 3.3MW.[10] Entre 2017 y 2019 e di dos parke solar riba e isla a wordo construi riba tereno di Refineria di Aruba na San Nicolas. E parke por produci 5.9MW y ta cubri un area di casi 91,000m2.[11]
Pa e periodo desde comienso di aña 2021, 18% di e energia produci pa WEB, tin un fuente sostenibel.
Moneda
E moneda oficial di Aruba ta e florin. Placa efectivo den circulacion riba e isla ta consisti di moneda rondo den varios tamaño di 0.05, 0.10, 0.25, 1.00 florin; un moneda cuadra cu rand rondo di 0.50 y briyechi di 10, 25, 50, 100 y 200 florin. Aruba ta actualmente e unico pais na mundo cu tin un moneda cuadra den circulacion, pero esaki por causa inconveniencia ora haci uzo di mashin cu ta acepta placa efectivo pasobra nan ta traha pa acepta moneda rondo so.
Na Aruba e dollar Mericano ta acepta casi tur caminda. E florin cu e dollar ta mara na otro abase di un tarifa oficial fiho di AWG 1,79 pa cada US$ 1,00.[12] Cu e resto di monedanan stranhero, incluyendo e euro, e florin tin un tarifa dinamico riba marshe di divisa stranhero. E balor interno y externo di florin ta maneha pa e Banco Central di Aruba (CBA). Tambe e banco ta dirigi e polisa monetario, supervisa e sistema financiero nacional y tin derecho pa traha moneda y imprimi nota di florin. E maneho di e reservanan di oro y divisa ta ser ehecuta pa CBA.[13]
Na aña 2019 CBA a emiti un serie nobo di briyechi pa e florin asina reemplasando e serie bieu cu tawata den circulacion. Apesar di ricibi un rediseño completo cu ta inclui varios caracteristica estetico representando Aruba su cultura, flora y fauna, tambe a introduci caracteristicanan pa seguridad di nivel superior incluyendo printmento cu relief halto, ink cu ta cambia di color y un strepi movibel micro optico di miniatura cu ta hasi uzo di tecnologia patenta. E diseño nobo di e briyechi di 100 florin a gana International Bank Note Society su premio di “Banknote of the Year Award” pa aña 2019.
Gobierno y Politica
Aruba ta un pais singular centralisa cu ta un entidad autonomo den e monarkia constitucional di Reino Hulandes. Su teritorio ta constitui e isla di Aruba. Aruba su gobernacion ta tuma forma di un democracia parlamentario, cu e monarca Rey Willem-Alexander como hefe di estado y e Gobernador Alfonso Boekhoudt y Prome Ministro Evelyn Wever-Croes como hefe di e gobierno. E constitucion di Aruba yama e Staatsregeling van Aruba. Simbolonan nacional di e identidad di pais Aruba ta su escudo, himno, bandera, idioma Papiamento, moneda y e shoco.
Na Aruba eleccion pa parlamento (Staten) ta tuma lugar cada cuater aña. E siguiente eleccion ta na juni 2021. E parlamento tin bintiun miembro cu ta ser eligi directamente door di e pueblo di Aruba. En consulta cu parlamento ta nombra y retira un ministro. E ministronan conhunto ta forma e conseho di ministro (Ministerraad), cu ta consisti te maximo nuebe miembro. E Gabinete di Ministro ta presidia pa e Prome Ministro. E monarca y e ministronan hunto ta forma e Gobierno di Aruba (regering). Hunto cu e resto di e organonan gubernamental (e.o.: ministerionan; KPA; DOW; Impuesto) nan ta forma e aparato gubernamental di Aruba (overheid). E monarca no ta miembro di e gabinete. Na Aruba e monarca ta wordo representa door di e gobernador. E gobernador ta wordo nombra pa un termino di seis aña cu e posibilidad di extende e termino cu seis aña mas.
E poder ehecutivo ta wordo eherce pa e Gobierno di Aruba. E poder legislativo ta sinta den e gobierno y e parlamento. E poder hudicial ta independiente di e poder ehecutivo y e poder legislativo y ta sinta den e Corte. Actualmente e gabinete cu ta administra gobierno di Aruba ta gabinete Wever-Croes I. Den parlamento di Aruba e siguente fraccion nan ta wordo representa: MEP (9), AVP (7), RAIZ (2), MAS (2) y Accion21 (1). E presidente di parlamento ta Edgard Vrolijk.
Aruba tin un autonomia den mayoria asunto nacional cu excepcion di defensa, relacion stranhero, y Corte Supremo.
Reino Hulandes
Despues di Status Aparte na comienso di añanan 1990, e movemento pa completa e proceso di independencia a wordo laga pa otro ocasion riba peticion di Aruba su prome minister na e momento, Nelson Oduber.[14][15] E ultimo parti di e proceso pa Aruba logra su independencia for di Reino Hulandes riba 1 di januari 1996, cu un base den e Referendum di 1977 y e Acuerdo di 1983, a wordo rescindi den aña 1991. Sí, e proceso tabata un condicion di un mandato oficial pa e pueblo entre 1947 y 1977.
- Cuminsando 1 januari 1986, e Reino Hulandes tabata consisti di tres pais: Hulanda, Antias Hulandes y Aruba.
- Desde 10 october 2010, Reino Hulandes ta contene cuatro pais: Hulanda (incl. Boneiro, Saba, Sint Eustatius), Aruba, Corsou y Sint Maarten.
E ley fundamental cu ta dicta e interaccionnan entre Hulanda, Corsou, Sint Maarten y Aruba den Reino Hulandes ta e Statuut pa e Reino Hulandes (Statuut voor het Koninkrijk der Nederlanden). E hefe di estado di Reino Hulandes ta e monarca Rey Willem-Alexander. E monarca ta residencia na Hulanda. E hefe di estado di Hulanda tambe ta Rey Willem-Alexander. Hunto cu e prome minister di Hulanda y su gabinete nan ta forma e Gobierno di Hulanda (regering). E poder personal di e Rey den Hulanda y Reino ta limita. E constitucion di Hulanda ta e Grondwet. E Rey hunto cu Conseho di Minister di Reino (rijksministerraad), cu ta e gabinete di ministro di Hulanda cu e prome ministro di Hulanda como hefe, ta forma e Gobierno di Reino Hulandes (koninkrijksregering). E minister plenipotenciario di Corsou, Sint Maarten y Aruba ta miembro di y por atende reunion di Conseho di Ministro di Reino, pero no ta forma parti di Gobierno di Reino Hulandes. E conseho di minister di Reino ta dicidi tocante casonan caminda di antemano a logra consensus entre gobierno (regering) di Hulanda y gobierno (regering) di Corsou, Sint Maarten y Aruba. Actualmente no tin un organo ekivalente cu un parlamento na nivel di Reino.
Relacion internacional
Aruba ta participa den varios organisacion internacional, esta Caricom (observado), ECLAC (asocia), Interpol, IOC, UNESCO (asocia), Parlatino, WCL(World Confederation of Labour), WTO (asocia) y Caribbean Tourism Organisation.
Demografia
Poblacion
Desde siglo 20 Aruba ta ricibi emigracion di varios otro pais di Caribe y Sur America cu ta bin labora riba e isla. Na aña 2010 tabatin 92 diferente nacionalidad bibando riba e isla. E poblacion di Aruba na 2010 tabata 101,484 habitante. E idioma mas uza na cas despues di Papiamento, tabata Spaño, Ingles, Hulandes y Chines respectivamente.[16] CBS ta estima un poblacion di Aruba na fin di aña 2019 cu 112,190 habitante. Pa añanan 2018 y 2017 e estimacion ta 111,849 y 111,083 respectivamente. Durante aña 2019 tabatin un cantidad di 1092 nacemento y 665 fayecimento. E cantidad di emigrante den aña 2019 tabata 2793 persona aterisando y 2896 persona departiendo for di Aruba.
Region
E isla no tin ciudad grandi. Pa amplia administracion y facilita e proceso di censo, e isla ta parti den ocho region sin poder ehecutivo: Noord/ Tanki Leendert, Oranjestad (West y Oost), Paradera, Santa Cruz y San Nicolas (Noord y Zuid). E districto nan mas pobla ta Oranjestad y San Nicolas.
Enseñansa
E sistema escolar di Aruba ta deriva di esun di Hulanda y ta financia en gran parti pa gobierno di Aruba.[17] Pa ley enseñansa ta obligatorio pa muchanan entre 4 pa 17 aña.[18] Enseñansa ta wordo duna na scolnan publico i scolnan seculario (predominantemente catolico). E idioma di instruccion ta Hulandes y desde 2009 tin un proyecto piloto di Scol Arubano Multilingual (SAM). E meta di SAM ta pa den e prome seis klasnan di enseñansa primario Papiamento sirbi como idioma di instruccion y despues den enseñansa secundario esaki ta bira un di e idiomanan cu ta materia obligatorio.[17] Aruba tambe conoce scolnan priva no-subsidia, manera International School of Aruba (enseñansa na Ingles) y Stichting Onderwijs Combina (enseñansa na Hulandes). E aña escolar ta core di augustus te cu juni.
Cultura
Idioma
Papiamento ta e idioma local di Aruba. Un mayoria di e poblacion ta papia Papiamento.[16] Ta wordo specula hopi tocante e origin di e idioma. Riba islanan di Corsou y Boneiro, Papiamentu ta wordo uza. Riba 22 mei 2003 Papiamento a keda aproba pa Parlamento di Aruba como idioma oficial di e pais, hunto cu e idioma Hulandes.[19] Esaki a drenta na vigor riba 1 augustus 2003.[20]
E ortografia di Papiamento na Aruba tin diferencia cu e ortografia di Papiamentu uza na Corsou y Boneiro. Na aña 1976 Gobierno di Aruba a aproba e ortografia di Papiamento na Aruba, cu a drenta na vigor na aña 1977. Na aña 1992 Ministro di Bienestar General a nombra un comision cu e meta pa reformula, elabora y amplia e ortografia oficial. Na final di aña 2006 y durante 2007 Departamento di Enseñansa a bolbe inventarisa tur comentario y recomendacion di diferente instancia den comunidad. Despues cu a analisa y adapta e ortografia amplia a presenta na Minister di Enseñansa "Ortografia di Papiamento- version juni 2007" cu e peticion pa inicia e proceso di legislacion. Na juli 2007 Parlamento di Aruba a expresa su sentimento positivo pa cuminsa uza e ortografia aki en espera di su legislacion. Na april 2009 Minister di Enseñansa, Asunto Social y Infratructura a duna aprobacion pa manda un version di “Ortografia di Papiamento - version april 2009”, despues di ricibi coreccion y y ampliacion chikito di e reglanan den aña 2009, pa Departamento di Legislacion y Asunto Huridico.[21]
Arkitectura
Desde colonisacion door di Hulanda te comienso di siglo 20 e arkitectura den e areanan mas habita na Aruba a tuma influencia di e estilo colonial Hulandes y estilo Spaño, pero no via colonisacion Spaño, sino atrabes di emigracion y lasonan familiar cu terrafirme.[22] Despues di yegada di industria petrolero y sector turistico den siglo 20, e estilo arkitectonico di e isla a tuma influencia mas mericano y internacional. Awendia ainda por observa elementonan di e estilo Art Deco den varios edificio den e centro di San Nicolas.
Rond di e isla tin edificio cu ta presenta un ehempel di un estilo local den e arkitectura. E cas di torto ta un residencia basico traha di material natural y organico haña den vecindario di e construccion. Un cas di cunucu ta mustra similar cu un cas di torto, pero e material uza ta piedra y e murayanan di exterior ta gepleister. Un cas di comerciante ta un edificio di minimo dos piso cu e piso abou siendo un espacio pa hasi negoshi y e piso ariba ta un espacio residencial, caminda e exterior di e parti residencial sa tin elementonan di un cas di cunucu.
Un cas di cunucu cu ornamentacion riba e exterior ta wordo yama cas floria of cas decora.[23] Den e sistema tradicional, un mazon tawata adheri decoracion riba e muraya externo rond di e cas of solamente riba e fachada, por medio di un molda.[24] Door di uza e molda, e material cu nan tawata uza ta crea un relief cu ta contrasta e decoracion, contra e muraya. E tipo di diseñonan tawata depende di e mazon su imaginacion y su abilidad pa pinta.[24] Ornamentonan comun tawata inclui entre otro simbolonan di cortina, strea, flor, mita luna, bik di parha.[24] Awendia e decoracion di cas normalmente ta ser logra pa un pintor cu ta aplica, por medio di verf, e simbolonan riba e exterior di e cas.
Deporte y recreacion
Na Aruba e deportenan mas conoci y practica ta beisbol y futbol. Otro deportenan popular ta arte marcial, landamento, tennis, volleyball, atletismo, windsurfing, kitesurfing, beach tennis, basketball y softball. E stadion mas grandi di Aruba ta Stadion Guillermo Prospero Trinidad. Asina tin hopi mas veld di beisbol y futbol rond di henter e isla. Na Savaneta tin e unico piscina olympico di e isla, Piscina olympico Roly Bisslick. Durante henter e aña tambe tin varios caminata organisa ta tuma lugar. Un otro deporte cu ta ser practica riba e isla ta ciclismo. E wega di domino tambe ta un pasa tempo na Aruba.
Celebracion di Carnaval ta uno importante den e cultura Arubiano. E celebracion aki a cuminsa rond di aña 1950 influencia pa e habitantenan nobo procedente di Venezuela, Saint Vincent, Trinidad, Barbados, Sint Maarten y Anguilla cu a bin traha pa e refineria di Lago. Oficialmente e temporada di carnaval ta cuminsa den luna di november caba, pero e actividadnan carnavalesco mes ta cuminsa algun siman despues di Aña Nobo te cu un dia prome cu Diaranson Shinishi. Durante e temporada tin varios actividad manera eleccion di Reina y di Prins y Pancho, festivalnan di calypso, tumba y roadmarch. Tin paradanan ta tuma lugar den e districtonan di Noord, Oranjestad y San Nicolas. E temporada ta culmina cu e Parada Grandi riba e ultimo diadomingo y kimamento di Momo riba e bisbo di Diaranson Shinishi.
Media
Aruba tin varios corant, di papel y digital cu ta publica principalmente na Papiamento, e.o.: Awe Mainta, Bon Dia, Diario, Solo di Pueblo, 24ora, NoticiaCla. Tambe tin dos corant cu ta publica na Ingles. Amigoe ta un corant na Hulandes. Aruba tin tambe diesocho emisora di radio (2 AM y 16 FM) y tin tres stacion di television local: Tele Aruba, Aruba Broadcasting Company y Canal Bintidos.
Arubiano conoci
- Henny "Shon A" Eman, politico di AVP (a entrega na 1948 mocion pa Aruba haya separacion for di Antias Hulandes)
- Jan Hendrik "Henny" Eman, e prome Prome Ministro di Aruba y politico di AVP
- Dave Benton, musico y e ganador di Eurovision Song Contest na 2001 representando Estonia
- Juan Chabaya "Padu" Lampe, musico y compositor di Aruba su himno nacional
- Rufo Wever, musico y compositor di Aruba su himno nacional
- Edward Cheung, ingeniero principal pa proyecto Telescoop Espacial Hubble di NASA
- Betico Croes, politico (Libertador di Aruba)
- Boy Ecury, luchador pa resistencia Hulandes durante Guerra Mundial II
- Edjean Semeleer, cantante
- Taryn Mansell, prome finalista Miss Universo 1996 y Miss Aruba 1996
- Jonathan "Jeon" Thiel, musico
- Vale Croes, comediante
- Roger Peterson, musico
- Bobby Farrell, musico pa grupo Boney M
- Percy Irausquin, diseñado di moda
- Zizi Lee, prome finalista Miss Mundo 2001 y Miss Aruba 2001
- Eugene Kingsale, beisbolista di MLB
- Calvin Maduro, pelotero di MLB
- Pete Philly, artista Hulandes di hip-hop
- Sidney Ponson, pelotero di MLB
- Sarah-Quita Offringa, windsurfer profesional
- Xander Bogaerts, pelotero di MLB, shortstop pa Boston Red Sox
- Bernadina Growell (1939-2009), artista folklorico
Link externo
- Gobierno di Aruba, website oficial
- Camara di Comercio , website oficial
- Departamento di Enseñansa, website oficial
- Centraal Bureau voor de Statistiek Aruba, website oficial
- Coleccion Digital Departamento Arubiana-Caribiana (BNA), website Internet Archive
- Autoridad di Turismo Aruba, website oficial


text:
Update mantencion Green Corridor
Departamento di Obra Publico y contratista CIC NV kier a informa cu e caminda di Green Corridor entre rotonde di Kibaima pa rotonde di Pos Chikito tabata programa pa habri awenochi, pero pa motibo di awacero a pidi extencion di 3 dia mas.
Esey kiermen cu e caminda lo keda cera entre 9’or di mainta te 7’or di anochi y despeus di esey lo habri 1 lane direccion San Nicolaas y 1 lane direccion Oranjestad. Tentativo ta pa habri dialuna dia 8 di augustus 2022 pa 7’or di anochi, si no haya ningun inconviniencia mas.
Ruta di desviacion ta sigui via e brug di Telearuba of e caminda di Sabana Basora/Franse Pas.
Update Overrijdbaar rotonde “N.V. ELMAR”
- Dialuna dia 8 augustus 2022, nos lo cera e crusada 1’or di atardi pa motibo cu departamento di Infra lo mester basha concret pa e banchinan di rotonde y esaki lo mester sosode den oranan di merdia.
Nos disculpa pa e inconvinencianan aki.


text:
Durante e tratamento di e caso penal mas bergonsoso cu nos pais a conoce, caso Avestruz na unda cu Parlamentario Benny Sevinger ta e principal sospecho, a bin dilanti cierto berdadnan cu nos mester para keto un rato pa comprende con e makinaira corupto di partido AVP a traha durante 8 aña di gobernacion cu a hiba nos pais casi den bancarota.
Señor Sevinger a insisti cu señor Sussebeek tabata su consehero y tabata dun’e conseho politico, tocante proyectonan y consehonan di estrategia. Huez a remarca cu Sussebeek no tabata bay kantoor y Benny a bisa cu Sussebeek tabata duna su consehonan via telefoon. Huez a remarca aki cu ta imposible cu un persona cu no ta presenta na oficina, por traha 40 ora pa siman. A conclui cu den su condicionnan di trabao, Sussebeek tabata traha 3-5 ora pa siman so mientras e tawata cobra pa 40 ora pa siman y tabata haña ‘volle pond’, kiermeen e tawata haya 25%, telefoon toelage y benzinetoelage.
Cu ki cara y moralidad, net AVP awo ta sinta critica y cuestiona e forma di traha di e Gobierno aki y esnan cu ta traha pa e Gabinete aki. Gabinete Wever-Croes ta un Gobierno drechi cu ta traha drechi, cu hendenan responsabel y cu cantidad minimo pa cada ministerio cu salarionan manera regula na DRH. Hendenan cu ta traha y presenta na trabou tur dia pa hiba e pais aki padilanti.
Partido MEP ta elogia nos Gobierno pa a haci e diferencia y a pone hende responsabel y capas den su disposicion pa traha na bienestar di nos pais.


text:
KRALENDIJK – Djasabra 5 di desèmber un grupo di mayor di hóbennan ku ta praktiká tènis, a tuma inisiativa pa organisá un torneo di tènis hubenil. E inisiativa di e grupo di mayor ta bini, debí ku na Boneiru e asosiashon di tènis ta inaktivo, ya pa hopi aña. E organisadónan a haña sosten di komersiantenan lokal, ku a aportá pa e torneo tabata un realidat i éksito.
E torneo tabata pa kategoria di U12 mucha muhé i mucha hòmber i kategoria miksto. Un total di 12 mucha a partisipá, di kua 8 mucha muhé i 4 mucha hòmber. Debí na áwaseru ku a kai riba e dia, e final di U12 tantu di mucha hòmber, komo mucha muhé, a tuma lugá riba djadumingu parti di mainta. Den e kategoria di hóben U12; Kayden Domacassé a sali kampion i Izahyr Lacle supkampion ku skor 6-1 / 6-0. Na e kategoria di Girls U12, Xaquenne Saragoza a sali kampion i Isabel Arango supkampion ku skor di 7-6 / 6-1. Pa e kategoria Mix stage 1, Jayden Arrindell a sali kampion i Sara Garcia supkampion ku skor 6-1. E grupo di mayor ta hopi kontentu kon tur kos a kana durante e fin di siman. Palabra di gradisimentu ta bai na tur ku a koperá pa e torneo tabata unu eksitoso. E torneo a tuma lugá na e kancha pega ku Eddy’s Restaurant, kendenan a pone e kancha disponibel pa e torneo.


text:
Come fruta y berdura ta bon pa tur hende. Nan ta duna nos salud y nan ta juda preveni malesa. Gusta come fruta y berdura ta cuminsa di chiquito. Muchanan ta sinja gusta loke e ta come na cas. Esaki hopi biaha tin di hasi cu loke e major(nan) ta gusta. Den caso cu e major no tin e custumber di come fruta y berdura, tin chens cu e lo no cumpra esaki pa su yiunan tampoco. Ta conoci tambe cu ora hendenan ta biba y come saludabel esaki ta baha e gastonan cu mester hinca den salud publico.
Podise mucho biaha nos sa tende ‘Mi no por cumpra berdura cu fruta, pasobra e ta sali hopi caro’. Di otro banda tin ora e mesun majornan aki ta saca placa pa alcohol, panja, cumpra number y diberticion cu ta sali hopi mas caro.
Ta importante pa majornan realisa cu temponan a cambia. Tin hopi mas malesa cu ta circula. Custumbernan di come y bebe a cambia. Sucu, vet y salo a drenta nos famia y nos bida. Den circulonan di ciencia di salud y medicina ta menciona sucu, vet y salo como e peligernan mas grandi pa e ser humano.
E ora, podise a bira tempo pa nos cuminsa tuma fruta y berdura na serio y sinja nos yiunan di chiquito pa planta nan y come nan. Nan ta bisa cu loke nos hinca den nos curpa nos ta haja bek den nos calidad di bida.
Pakico abo ta scoge?


text:
Bolo di Pudin ku Prèimu(½ liber)
Si bo ta gusta pudin i ta un fiel fanátiko di bolo di prèimu, e chèns ta grandi ku lo bo keda enkantá ku e kombinashon úniko akí den un bolo.
Bolo di pudin ku prèimu ta wòrdu trahá a base di un panlefi suave kombiná ku un reyeno kremoso di prèimu. Bo por usa sea brèndi, likùr òf wiski pa enrikesé e sabor di e bolo i a labes konserv’é mas largu. Pa finalisá, ta kubri e bolo ku un krema di pudin i dekorá esaki ku prèimu hinté. E bolo akí ta hopi gustá i tin un sabor tremendo. Nan ta bisa ku bo no por ke tur kos pareu, ma e bolo di pudin ku prèimu akí definitivamente ta prueba lo kontrario.
Loke bo ta bai siña
· E téknika pa krea un diseño simpel i bunita riba e bolo usando fòil
· Un manera fásil evitá ku e pudin ta pega den e plancha i desfigurá e bolo
Konosementu
· Pa por sigui e kurso akí, no ta rekerí konosementu avansá di kushina. Tur paso ta ser spliká di un manera fásil i komprendibel
Kurso akí ta inkluí
Video ku durashon di 26 minüt i 25 sekònde
Akseso ilimitá na video
Akseso via selular i kòmpüter


text:
Pa apoya “Pride Month” den e luna di juni, The Ritz-Carlton, Aruba ta celebra cu letternan colorido y bunita den tamaño natural coloca riba beach, cu ta consisti di e letternan “L O V E”, cu ta ilumina anochi. Comprometi pa cumpli cu e promesa di e marca, pa garantisa cu cada huesped ta sinti cu nan ta wordo cuida, balora y respeta. E sign ‘instagrammable’ ta highlight e Pride Month hashtag: #EquallyWelcome.
Cu e impresionante sunset di Aruba como fondo, tanto e hende muher- como e hende hombernan na The Ritz-Carlton, Aruba ta invita e huespednan pa captura un “picture-perfect moment” dilanti e LOVE sign, unda e O tin e forma di curason cu e colornan di arco iris. The Ritz-Carlton, Aruba ta kere den comparti e mensahe di Pride, contribuyendo na prepara e escenario pa e biaheronan LGBTQ + na tur ocasion.
The Ritz-Carlton, Aruba ta ‘embrace’ diversidad entre su empleadonan y ta duna bon bini na e huespednan cu un cultura di amabilidad y inclusion.


text:
“Ami sí no ke broma ku nada otro ku no ta krus di nos Señor Hesu-Kristu. Pasobra pa motibu di loke El a hasi na krus, mundu a muri pa mi i ami ta morto pa mundu.” Galatanan 6:14
Glorifika den e krus ta nifika ku nos ta balora e sakrifisionan ku nos ta hasi pa nos salbashon i no pa nos logro nan.
Krus ta representa e sakrifisio di nos Señor Hesus, riba dje el a entraga pa nos.
Kua ta bo krus? Bo por glorifika bo den esaki?
Bon, si e ta demasiado pisa i lo bo ta apartando e bo por “sosega” pa un tempu, tende kuido, i bo gloria no ta den dje!


text:
E siman a tuma luga un momento historico, British Airways ta inicia cu vuelonan pa Aruba. Aruba ta marca historia como e prome destino den Caribe Hulandes cu introduccion di vuelonan di British Airways. Pabien Aruba
Pa hopi aña a bin ta traha riba e partnership aki, y e esfuersonan a intensiva den e ultimo 7 añanan. Awor orguyosamente por anuncia cu entrante luna di maart 2023 Aruba lo tin un aerolinea nobo esta, British Airways. Introduccion di e aerolinea ta trece 15 mil turista Aruba pa otro aña. Esaki sigur ta bon noticia, Prome Minister Evelyn Wever – Croes a expresa.
Aruba ta e prome destino den Caribe Hulandes cu ta introduci vuelonan di British Airways. Reino Uni ta e di dos mercado clave for di Europa y cu esaki ta sigui diversifica! Pabien ta bay pa henter e ekipo di Aruba cu a traha duro y haci esaki posibel. E ta un señal cu cosnan bon ta na caminda.
Por ultimo, Prome Minister a expresa cu e logro historico aki ta danki na e vision di Minister encarga cu Turismo Dangui Oduber y e institutonan cu ta resorta bou di su Ministerio, AAA NV y ATA. Pabien Aruba! Mas turismo ta significa mas desaroyo economico, mas cupo di empleo, mihor sueldo y sigur mas progreso y bienestar pa henter e comunidad di Aruba.


text:
- Si sufisiente abreviá e URL di forma musica, por ehèmpel, abreviá doen, sint òf milnan di elke bai biaha, mañan e siguiente pasonan:
- Registrá kuenta di esun mas kòrtiku.Contador di URL di loke.
- Krea un .archivo CV ku Excel.
- E promé pilar mester kontené elke largu. (Di produkto antifraude “_clicktime_” ainda ta partido pa su funshon komo BAI na elke di felida pa evitá status komo parti di e redanan di felida. Semper por kontrolá si e lis di prueba ku e tempu adecua parke ta di informashon pa felida).
- E di dos pilar e opcion, ta kontené URL corda. (Ga-tarheta sufijos -as, -cn, -fr, etc ainda ta pèrmití su funshon na redirect di tráfiko riba diferente elke largu konforme e tera di bishitante).
- E tres pilar e opcion, ta kontené titulo.
- Inisia sesion ta e página di mayordomia.
- Hasi lis e loke “Importashon musica i contamento”, despues hasi lis den “Skohe un archivo” (òf lastra i libertat un archivo di e boton) i hasi lis den “Subi”.
Spera algun segundo.
Si parke di eror 502, no ta presta atenshon riba esaki. Implementa hasi lis di e boton “Bin” e navegador, despues hasi lis den “Interfaz di mayordomo” i aktual e página lorá biaha.
E kantidat máxima ta nace ku ta posibel abreviá na e tempu ei ta 5000. Si no tin sufisiente, skirbi na sport, por fabor.
Ta prohibí utilidat e contador di elke meskos pa som den kualke forma.
Di elke di contamento musico na sitionan ib pa adulto, famia i página illegale no ta partido.


text:
PAPENDAL, Hulanda – Direktor tékniko, Joop Alberda a anunsiá e selekshon Hulandes ku lo partisipá na e Mundial di Atletismo na Mosku, Rusia. E selekshon ta konsistí di 13 atleta individual i dos ekipo di relevo 4x100m. Churandy Martina lo ta kapitan di e selekshon ku lo kompetí entre 10 di ougùstùs i 18 di ougùstùs na Mosku.
Churandy Martina lo ta kapitan di e selekshon i tambe lo partisipá den e evento nan di 100, 200 i 4×100 meter relevo. Hensley Paulina di 20 aña tambe a wòrdu yamá pa forma parti di e ekipo di 4×100 meter relevo. Brian Mariano tambe lo forma parti di e ekipo di 4×100 meter relevo. Por ultimo, Liemarvin Bonevacia tambe a wòrdu añadí na e ekipo di 4×100 meter relevo.


text:
Despues di a biba den dos internat na Kòrsou den añanan 1940 i 1950, Dith Martis-Leito (1935) tabata maestra di skol básiko i di enseñansa pa adulto pa mas ku 35 aña. Tambe katekista i guia spiritual. E ta biuda, mama, wela i aktualmente penshonado. Esnan ku konos’é ta apresi’é pa su kuentanan pa mucha, charlanan religioso spiritual, letra pa kantika, poesia, orashon i kombibensia.Ami ta Judith
ta su storia di bida – un storia ku siñansanan personal i profundo ku maestra Dith ke kompartí ku su famia i su pueblo.
"Kalurosamente skibí, ku aki aya humor na e momentunan adekuá. Ta duna un imágen fantástiko di un temporada ku hopi di nos a biba i ku e generashon despues di nos, no sa di dje. E kontenido lo kai na smak di un i tur i lanta nostalgia. Fuerte tambe ta e parti kristian ku ta kuminda pa famia. E buki ademas di esei ta hopi edukativo mediante su historia bunita.” – Diana Lebacs
“Mi a keda enkantá. Mi a biba tur loke Judith a skirbi. Mi a gosa mi barika yen di su outobiografia. El a bolbe habri un mundu di un pasado kompartí. Su rekuerdonan ta sumamente importante pa e generashon akí tuma nota di dje i purba redeskubrí e balornan, e desensia i e kombibensia ku a forma nos kultura. Judith, danki pa e tesoro akí.” – Jopi Hart
“Abierto, alkaso, ekselente, masha bunita, bale la pena. Un fuente di inspirashon!” – Edsel ‘Papy’ Jesurun
“E buki ta ekspresá fe, speransa i amor, spesialmente den e di dos parti, e pida di e bida kasá. Ta un nèchi echo religioso.” – Jeroen Heuvel
“E buki ta masha inspirativo, Dios a duna Judith hopi balor. Vários pasashi ta asina emoshonante ku mi wowo ta yena ku awa!” – Jenny Fraai


text:
Cu un concentracion grandi di e famia di AVP, asina a ricibi Arondino Croes riba e lista di partido diadomingo atardi pa anochi. Croes ta un ex Parlamentario cu tabata afilia antes na e partido di oposicion, pero cu a reconoce e diferencia den vision y liderazgo y tambe e progreso cu esaki ta trece pa nos isla. Conviccion y curashi na e filosofia principal tras di su boluntad pa sirbi pueblo y esey ta cualidadnan cu AVP ta balora y lo pone na bon uso pa Aruba. Pesey Mike de Meza a yega cu un caravana di auto for di pariba mientras cu for di pabou lider Mike Eman y otro candidatonan a yega Santa Cruz cu centenares di simpatizante. Tur hende a bini hunto pa participa den e mini jump up cu a sali for di Rowiginis cu guia policial dor di su gran tamaño. Punto final tabata residencia na Macuarima caminda amigo y coleganan di Arondino Croes a hiba palabra, incluyendo lider di Partido di Pueblo Arubano manifestando e bon bini oficial riba lista di AVP. E actividad a culmina den oranan trempan di anochi despues cu tur esnan presenta a disfruta enormemente di e presentacion di bandanan N Fuzion y Buleria pa cera otro grandioso fin di siman di AVP na caminda pa un victorio historico dia 22 di september.
Home Uncategorized Famia AVP ta yama Arondino Croes bon bini


text:
Sero Pita – Diasabra den oranan di mainta polis a bay un adres na Sero Pita, unda lo mester a controla un situacion di un habitante.
Na yegada di polis e cas tawata completamente cera y no tawata tin ningun manera pa por a drenta y mira situacion di e persona paden cu ta un persona masculino.
Den careda di 10’or pasa unidad di Brandweer a yega e cas. Bomberonan a baha pa mira con ppr yuda, algun rato despues Ambulance tambe a presenta.
Despues di algun minuut a logra drenta, door di forsa un bentana chikito.
Segun bisiñanan ta un persona ta biba den e cas y leu a leu famia sa bin bishita.
Momento cu a drenta den e cas nan a bin haya e homder den su camber na bida si, pero hopi malo di salud cu ni su airco e la logra cende. Pues e tawata den un camber cayente cera. Mesora nan a habri e bentana di camber.
Segun bisiña, e airco semper ta cendi pero a ripara cu esaki lo ta paga y tambe a hala na atencion.
Paramediconan a drenta y cu ayudo di bomberonan a logra saca e habitante y pa asina hiba Hospitaal pa tratamento.


text:
Expectativanan y necesidadnan di bishitantenan a cambia den transcurso di e ultimo añanan unda bishitantenan ta mas enfoca riba experiencianan unico cu den pasado. Despues di e pandemia esaki a bira mas importante ainda ya cu mas hende ta considera vakantienan como oportunidadnan pa crea recuerdonan inolvidabel hunto cu nan sernan keri.
Durante e celebracion di dia di turismo 2021, A.T.A. y Qredits Aruba a anuncia e programa ‘Aruba Signature Experiences’ cu e meta pa encurasha entrepreneurnan pa enfoca riba experiencianan unico y inolvidabel pa nos bishitantenan. Despues cu a anuncia e ganadornan di e prome trayecto aki den luna di maart 2022, e di dos edicion lo ta cuminsando pronto.
A.T.A. y Qredits Aruba ta invita personanan cu kier bira entrepreneur of ta entrepreneur caba, cu tin un idea innovativo pa un experiencia unico den e areanan di romance, bienestar, eco-turismo, of cultura, pa participa den e programa aki.
Entrepreneurnan nobo lo mester participa na e Small Business Academy di Qredits Aruba, unda cu nan lo siña diferente habilidadnan necesario pa cuminsa y maneha nan propio negoshi. Despues di completa e curso aki e entrepreneur lo por sigui na e siguiente stap cu ta aplica pa financiamento na Qredits Aruba.
Entrepreneurnan existente tambe tin e posibilidad pa aplica pa financiamento directamente na Qredits Aruba y asina bin na remarke pa participa den e programa.
For di e participantenan lo selecta e ganadornan cu lo ricibi como premio e sosten di Aruba Tourism Authority cu fondonan, recursonan y guia personalisa, pa asina promove nan producto of servicio unico na nos bishitantenan.
Por registra pa forma parti di e di dos edicion di ‘Aruba Signature Experiences’ na: https://www.aruba.com/registra entre diamars dia 6 di september y diaranson dia 5 di october.
A.T.A. y Qredits Aruba ta spera cu e programa aki por sirbi como un empuhe pa crea mas experiencianan di calidad pa nos bishitantenan.


text:
Diaranson mainta banda di veld di DOUANE na Dakota a tuma luga ponemento di prome piedra pa e edificio nobo pa Stichting Hunto.
Kico Stichting Hunto ta encera?
A trece tanto FMAA (Fundacion pa Maneho di Adiccion di Aruba) y SPD (Sociaal Psychiatrische Dienst) bou un solo dak cual lo bay carga e nomber di Stichting HUNTO. Hopi biaha ciudadanonan cu adiccion tin problema cu ‘mental health’ tambe conoci como ‘dubbel diagnostiek’. Stichting HUNTO lo tin tur profesional di adiccion y ‘psychiatrie’ bou di un solo dak alabes lo tin un ekipo specialisa pa mucha. Pues ora mayor yega cu un mucha of adicto ambulante cu kier busca ayudo, e tey pa yuda un y tur mesora. Esaki ta e ayudo conoci tambe como e ‘eerste lijn’. Esaki ta complementa y yuda baha e di e lista di espera y lo reduci e presion riba e ayudo mas specialisa manera (RESPALDO). Manera profesionalnan a splica nan a warda alrededor di 25 aña pa por mira un soño wordo realisa. E logra aki ta garantisa cu lo brinda e ayudo hopi mas lihe y eficiente.
Minister Rocco Tjon:
Minister Rocco Tjon banda di a gradici Prome Minister Evelyn Wever – Croes, Gabinete Wever Croes I y II y su Colega Danqui Oduber kende a inicia e proceso desde 2019, tambe a gradici masha hopi e ‘stuurgroep’, ‘stakeholders’ y e profesionalnan den e veld cu a forma parti di e proceso pa planea y yega na e consenso aki. Entre otro SPD, FADA, RESPALDO, HAVA, Sociale Zaken, DVG, CBOS, BOV, Stichting Eliezer Aruba a hunga un papel cardinal. Mas cu claro e mision ta pa percura pa e cliente por rehabilita y re-integra bek den comunidad. Minister di Enseñansa y Deporte ta felicita colega Minister Rocco Tjon, Danqui Oduber, Glenbert Croes y Gabinete completo pa cu e logro bunita aki. Pabien FMAA y SPD unda desde awo pa dilanti ta UNI forsa bou di e nomber Stichting HUNTO pa un solo causa pa brinda ayudo na esnan den necesidad manteniendo e cliente central. Masha masha pabien. Union ta haci forsa!


text: Diasabra den careda di 2’or di marduga riba e caminda di Macuarima pa Rooi Bosal net dilanti di 88 food store a sosode un accidente fuerte ora cu chauffeur di un mitsubishi lancer a subi e caminda bay den otro banda dal den un nissan almera. Ambos auto a dal basta duro den otro, e dama chauffeur den e almera biniendo for di zuid direccion panort a duna di conoce na e polisnan cu e lancer a subi diripiente riba caminda dal den su banda y e bay for di e sitio. Tire tabatin benta abou cu ta di e lancer unda e wiel a kita completo. Polis a bay controla poco mas pazuid y banda di e veld ex winston a topa cu e lancer banda di caminda. E chauffeur cu intencion di bay no a yega leu debi cu e tabatin 3 tire so. A constata cu e homber ta burachi y a keda deteni pa maneha auto bou influencia. Ambulance a presenta pa atende cu e señora den e almera.


text:
Un di e retonan grandi cu Gobierno tin ta pa baha gastonan di personal. Y prome cu papia di baha gasto, mester tin gastonan bou control. Gobierno a constata e aña aki cu e gastonan di overtime den gobierno practicamente ta saliendo for di control y mester a tuma un decision.
Prome Minister Evelyn Wever-Croes a indica cu desde 15 di September tin un maneho di overtime den gobierno pa motibo cu e placa cu tin disponibel pa overtime ta bay caba si no bin cu e medidanan aki. E medidanan ta pa evita cu no tin placa pa paga overtime. “E temponan aki ta diferente cu otro temponan, ya cu otro temponan bo por a surpasa bo presupuesto y bo ta haya bo pago toch. Pero awor cu nos mester pone orden den e situacion financiero di nos pais especialmente despues di Covid, nos no por dijes surpasa e presupuesto”.
Esaki a pone cu pa proteha e poco fondo cu a resta p’e departamentonan cu realmente mester traha overtime, Gobierno a bin cu e siguiente maneho:
Departamentonan ehecutivo di Gobierno cu mester traha 24/7 entre otro Polis, Aduana etc., tin un fondo disponibel pa overtime pasobra nan tur tin falta di personal, lo tin un cap di 40 ora pa luna pa persona.
Si un persona ta traha 40 ora pa siman y e mester traha overtime, mester cuminsa pensa riba su salud y famia. Tin hende ta bay cas cu 100 a 200 ora di overtime pa luna. Esaki no ta bon pa e persona ni pe organisacion.
Pa departamentonan cu no ta ehecutivo tin un otro maneho. Pa e departamentonan aki por traha overtime lo mester un aprobacion di su Minister adelanta splicando e motibo di e overtime. E minister mester bay di acuerdo pero e oranan aki no por wordo paga pasobra no tin placa pe. Nan lo por tume si como timeback. Esaki ta e maneho pa resto di e aña cu a bin na vigor 15 di September.
“Intencion di Gobierno ta pa evalua con esaki ta bay di awor pa fin di aña pa nos ta sigur cu tin placa pa esnan cu mester traha overtime. Otro aña lo bin cu un maneho di overtime nobo cu lo conta pa tur departamento pero esaki ta un periodo cu nos ta bay tuma awor pa evalua kico ta pasando pa nos ta sigur cu e placa ta bay unda e echt mester bay pasobra Gobierno no tin placa mas pa sigui paga caminda cu realmente bo por tuma otro decisionnan pa evita e gasto.
Un carta a wordo manda pa tur Hefe di Departamento y nos ta trahando cu e diferente departamentonan tambe pa yuda nan traha planificacion pa asina nos por soluciona cualkier inconvenencia cu nos topa riba nos caminda”, Prome Minister a finanlisa bisando.


text:
Publiká riba 11 Yanüari 2022
WILLEMSTAD – Riba djaluna 10 di yanüari 2022, Minister di Ministerio di Desaroyo Sosial, Labor i Bienestar, sra. Ruthmilda Larmonie-Cecilia, a para ketu riba e echo ku Kòrsou a habri di dos siman di 2022 ku un bon notisia. Despues ku Sandals a reklutá 500 kandidato, e promé grupo a sali ayera pa Jamaica pa risibí entrenamentu speshal.
Minister Larmonie-Cecilia ta kontentu ku 500 yu di tera lo forma parti di e famia di Sandals i ta deseá tur kandidato éksito, enfatisando pa tur kandidato gara e oportunidat akí i saka mas tantu posibel for di e oportunidat ku tantu Sandals i su universidat ta brinda. Pasó manera e outor Waitley a bisa: “Success is almost totally dependent upon drive and persistence. The extra energy required to make another effort or try another approach is the secret of winning.”
Kandidatonan i pueblo di Kòrsou pabien! Esaki ta e promé di hopi mas kuponan di trabou ku lo bini pa pueblo di Kòrsou.


text:
Aruba Hotel & Tourism Association ta ofreciendo un workshop di liderazgo cu ta yama “To Lead or Not To Lead” pa manager y supervisor cu ta traha sea directo of indirectamente den e sector turistico. E cursonan ta tumando lugar durante luna di Mei y Juni pa acomoda e mas cu cien participante cu a registra. E meta di e workshop aki ta pa yuda motiva y podera e personanan eherciendo un function di liderazgo defini e rolnan fundamental di un lider eficiente y siña diferente tactica pa yuda nan balansa autoridad y disciplina cu flexibilidad y e toque humano miho.
Durante e tres oranan interactivo, participantenan ta siña entre otro: e diferencia entre ta un manager y un lider, kico ta motiva hende, con pa identifica kico empleadonan ta rekeri di un lider, y e importancia di tuma liderazgo. Otro temanan hopi importante tambe ta wordo cubri den un forma practico pa haya sa kico cada participante su style di liderazgo ta y con pa balansa un team, tarea, y funcion individuo. Instructora pa e workshop ta Sra. Nadine Willems-Antersijn di MOMAX Trainings & More; un empresariada local cu hopi aña di experiencia y hopi animo pa e topico. AHATA kier gradici tur participante, companianan miembro, Alhambra Ballroom y nan equipo, y e instructora pa haci e workshop exitoso. AHATA ta continuamente busca solucionnan pa diferente reto cu miembronan ta experenciando. E training cu AHATA ta ofrece ta un di e diferente maneranan cu e asociacion ta sigui sostene y mehora nos producto turistico.


text:
Lifestyle
Home Lifestyle
Aruba Bank contento di por aporta na Feria Internacional Interpaso 2017
ORANJESTAD, Aruba: Den fin di siman a tuma luga e di 32 aniversario di e competencia di Feria Internacional Interpaso 2017. Hopi hende a...
Minister di Salud Publico, Cuido di Nos Grandinan y Deporte, Dr. Carlos “Alex” Schwengle...
Cu sosten financiero di Aruba Lions Club ORANJESTAD, Aruba: Minister di Salud Publico, Cuido di Nos Grandinan y Deporte, Dr. Carlos “Alex” Schwengle ta hopi...
“Aruba ta bay proba cu por recoge CO2 y converti esaki den un cultivo...
SAN NICOLAS- Dilanti un audiencia di coleganan, miembronan di Parlamento, stakeholders y demas invitado Prome Minister Eman a papia riba e proyecto piloto di...
“Small Business Administration & Tips for your Income Tax Return”
ORANJESTAD - Iniciativa pa Desaroyo pa Empresa Arubano (Idea) kier invita tur esnan cu tin un negoshi existente of cu ta den proceso pa...
Exitoso tayer di musica ‘Exportando Creatividad’ organisa pa Departamento di Asuntonan Economico y Exprodesk
Oranjestad - Departamento di Asuntonan Economico, Comercio y Industria y Exprodesk (DEZHI) a organisa e prome edicion di e Tayer di Musica. E tayer...
E algae cu ta bay wordo produci na Aruba ta yama Spirulina Arubensis
ORANJESTAD – Durante un ceremonia special riba tereno di Refineria di Aruba a tuma luga apertura di e Lab y Museo di cultivo di...
Rotary Club of Aruba a duna un man na islanan afecta dor di horcan...
Desde siman pasa cu e horcan Irma a pasa na e islanan Sint Maarten, Saba y Sint Eustatius, Rotary Club of Aruba a cuminsa...
Workshop Idea “Small Business Administration & Tips for your Income Tax Return”
ORANJESTAD - Iniciativa pa Desaroyo pa Empresa Arubano (Idea) kier invita tur esnan cu tin un negoshi existente of cu ta den proceso pa...
Michelle La Haye di Rode Kruis Aruba E operacion na Sint Maarten lo ta...
Oranjestad – Cruz Corra di Aruba for di prome instante, prome cu pasada di horcan Irma, tabata presente na Sint Maarten pa yuda. Y...
Mas o menos 2 mil caha di awa MetaCorp a manda container di awa...
ORANJESTAD, Aruba: Relaciona cu un peticion oficial di Cruz Cora Aruba na Brouwerij Nacional Balashi, mesora MetaCorp a dicidi di haci un donacion di...


text:
Celebracion di Pasco na Aruba ta mescos cu hopi otro pais. E festividadnan ta un combinacion di e conmemoracion di nacemento di Hesus. Aruba tin un variedad di celebracion durante aña y no ta pornada nos isla ta wordo yama “Un isla felis”. Motibo di e variedad di celebracionnan ta debi na e adaptacion di hopi cultura di varios parti di mundo di e imigrantenan cu a bin establece aki. Fuera di celebra Sinterklaas y Zwarte Piet nos hendenan realmente ta celebra e nacemento di Niño Hesus cu generalmente ta trece e espirito di Pasco dentro di e comunidad.
Preparacion pa Pasco y Aña Nobo tabata cu cada ken ta percura pa nan cas ta limpi, geverf y e sabana ta limpi bari. E basora tabata wordo traha di blaachi seco di mata mara hunto riba un palo largo. Como cu verf no tabata obtenibel e tempo ey, nan ta lanta mainta tempran, sea cana of bay riba burico pa busca kalki pa mexcla cu alo? pa verf e cas. E kalki aki mayoria biaha tabata obtenibel riba rif. Pa core cu e mal spirito y trece suerte y bendicion, nan ta tira alo? den e verf. Tambe esaki ta pa haci e verf seca mas lihe. Esaki e tempo ey nan tabata yama blancha cas. Na mes momento nan tabata busca santo blanco pa basha riba e vloer y dilanti di e porta, como cu e tempo ey no tabatin vloer di cement of mosaico. Ta mas despues a bin linoleum pa pone riba vloer. Sencia cas prome cu dianan di fiesta pa core cu mal spirito y trece suerte a bira un tradicion. Kerstboom e tempo ey no tabata ni conoci, asina ta cu nan tabata bay den cunuco coy un mata di leli pone un sinta cora y un flor y colg’e riba muraya di e cas.
E tempo aya no tabatin loke tin awo, esta e celebracion di “Noche Buena”, unda cada famia ta contribui cu cuminda y bebida, canta aguinaldo y pasa bon. Poco prome cu 12’or mei anochi, tur hende ta sinta y desfruta di un dushi cuminda acompaia cu un kelki di champagne. E muchanan ta pasa bon pa motibo cu bou di e mata di kerstboom tin hopi regalo cu cada famia ta contribui pa nan. E momento cu mei anochi yega, tur presente ta desea otro un bon Pasco y partimento di regalo pa muchanan ta tuma luga, cu nan cara asina contento.
Otronan lo bisti di mas bunita posibel pa bay atende e sacrificio di misa di mei anochi pa ricibi bendicion. Den e tempo ey nos hendenan homber tabatin e custumber di bisti flus pa bay misa. Hendenan muhe cu nan shal of sikiera un lenso riba cabes. Despues di misa y desea otro un bon Pasco, nan ta bay cas pa come nan cumindanan tradicional. Awendia santo sacrificio di misa ta den e estilo di Nobena, nuebe dia tras di otro, pa 5’or di marduga. Otronan ta celebra Pasco mainta pa habrimento di regalo y e desayuno tradicional. Portanan di cas ta keda habri henter dia pa warda bishita di famia y amigonan y esaki tabata hopi.
Cuminda tabata carni di carne y cabrito cu tabata na abundancia na Aruba. E Spañonan a trece masha hopi cabrito cu hasta nan a yama nos isla como: “Isla de Cabras”. Esaki ta pa ki ora nan bin aki, nan por a mata un cabrito pa haya cuminda fresco. E soppi di carne of cabrito cu pan boyo tabata un mester. Bebida tabata e cucui traha aki mes pa hendenan muhe y rom y janefro pa hende homber, como cu cerbes tabata scars.
Algun tabatin celebracion anochi na cas of celebra na un club social. E tempo aya e pista di baile di santo den un cura sera cu palma di coco. Caha di orgel tabata e faborito pa balia te ora solo sali.
Un otro tradicion cu a bini for di Venezuela ta e aguinaldo. Canticanan di Pasco y gaita den diferente cas, pero tambe den centronan comercial y tiendanan. Gaita ta un estilo di musica folklor di Maracaibo den e estado di Zulia. E gruponan di gaita local ta compone mas tanto di grupo di mucha muhe cu ta canta cu nan stem angelico mienstras nan ta balia den un manera coreografico.
Aña Nobo tabata hopi simpel compara cu awendia. Nos hendenan tabata mata un carne of un porco pa asina tin bastante cuminda pa e dianan di fiesta. Casi ningun hende ta bay drumi bispo di Aña Nobo. Nan ta tuma algun betro y saborea nan cuminda crioyo. Net prome cu 12’or mei anochi tur hende mester sali pafo di cas pa yama bonbini na e aña nobo door di scucha e sonido di klok di misa, un tiro di scopet of hasta un dinamiet. Otronan ta bay misa di mei anochi, bin cas y warda bishita di famia.
Awendia bispo di Aña Nobo kier meen un anochi di tira clapchi sin fin, unda cu bo bira, restaurantnan cu nan specialidadnan y hopi fiesta pa atende. Dianan di fiesta y celebracionnan ta parti di e cultura di Aruba. Tiramento di clapchi ta cuminsa un siman prome cu Aña Nobo pa anuncia cu e aña ta cabando y un otro ta cuminsa. Despues cu Lago a bin, ansiosamente esnan di San Nicolas y becindario tabata warda e barconan mara na waf pa zona nan pito net 12’or. Tur hende ta desea otro un Bon Aña, bay paden y dal un betro y algun coy come. Aki sea nan ta spera riba un Dande of bay bishita famia mas cerca, specialmente tuma bendicion di e wela of welo. E bishitanan aki ta sigui henter dia.
Manera den mayoria paisnan, tiramento di clapchi mei anochi ta marca e cuminsamento di Aña Nobo na Aruba. E show spectacular aki por wordo mira tur rond di nos isla pero e miho luga ta riba un sero halto pa un spetaclo aplastante. Un otro tradicion ta e cendemento di pagara net prome cu e habrimento di aña sea na cas of e negoshinan pa seramento di aña. Hunto cu e tiramento di pagara, e negoshinan ta inclui un grupo di aguinaldo of Dande. Tur esaki ta pa core cu mal spirito y trece suerte. Ta ser bisa cu Aruba ta na candela mei anochi pa motibo di tanto pagara na casi tur cas pa yama bonbini na e aña nobo. Tambe ta ser bisa cu como cu Venezuela ta asina cerca di nos, e hendenan di Punto Fijo ta establece nan campamento simannan prome cu Aña Nobo habri pa loer e spetaclo aki.
Un di e floklornan di mas bieu di Aruba ta e Dande cu fortunadamente ainda ta existi den cierto barionan. E serenata aki a casi perde su balor y existencia pa motibo cu e generacion nobo no a siña di aprecia esaki. Ki tempo Dande a cuminsa, ningun hende sa, pero e tabata hopi popular di comienso di siglo. Asina cu Aña Nobo habri, varios grupo di musiconan ta sali pa duna e bendicion na casnan di famia, bisiñanan y amigonan y tur esnan cu ta desea di ricibi nan. E instrumento usa tabata e violin, guitara y tambu. E musica y alegria ta cuminsa na porta cu e cantante pidiendo Dios Su bendicion pa e famia deseando cada miembro di famia suerte pa e aña nobo. E otro cantantenan ta responde den coro “Ay Nobe” despues di cada deseo mientras e cantante ta pasa su sombre pa un gesto. Antes ta cuminda ta wordo poni den e sombre, pero awendia esaki a cambia pa placa.
E Dande di Aruba ta berdaderamente e tradicion real pa motibo cu na ningun isla den Caribe tin e tradicion aki. E palabra Dande a bin di e palabra Spaño Dandare cu ta nifica bay den un paranda di un luga pa otro. E lirico ta varia un poco dependiendo cuanto miembro di famia ta presente, como cu e lirico den actualidad ta desea cada uno door di menciona e persona su nomber y un Bon Aña yen di bendicion, salud y prosperidad. E cantane mester demonstra e abilidad pa improvisa mientras placa ta wordo tira den e sombre pa suerte. Despues di e Dande, e grupo ta canta un paar di piesa mas y e doño di cas ta ofrece algo di bebe y come.
Despues di e bebida y cuminda, nan ta sigui pa otro famianan. Hopi biaha e famia ta uni nan mes cu e grupo y asina e grupo ta bira mas grandi bishitando cas pa cas. Esaki ta continua te laat anochi di Aña Nobo. Cansa y contento, e grupo ta kibra, pero no prome cu parti e placa. Semper un Dande ta bonbini pa motibo cu e hendenan ta kere cu esaki enberdad ta trece suerte y felicidad.
Manera menciona anteriormente, por poco nos a perde e tradicion aki sino ta pa un grupo local concerni cu a dicidi pa mantene e tradicion aki bibo. Un di e personanan aki sin duda ta Sr. Harry Croes. Hasta a bin festival cu hende grandi y muchanan ta wordo invita pa participa. Esaki ta wordo organisa specificamente pa e Dande pasa di un generacion pa otro. Esaki ta logrando pasobra ora bo wak bon cuanto di nos hobennan ta participa ta increibel. Festivalnan cu ta cuminsa anochi y ta termina pa su mañan mainta cu masha hopi di nos grandinan y chikitinnan.
Un tradishon similar cu a cuminsa na San Nicolas pa un grupo di Boneriano cu a bin biba aki na Aruba tempo cu e refineria di Lago a habri, tabata e Grupo di Mascarada. E tabata mescos cu e Dande, esta pasa cas pa cas, pero e diferencia tabata cu nan tabata bisti den un bistir masha bunita y colorido, manera Zwarte Piet. Nan tabata duna un bunita show den sabana di cada cas, otronan den boto of pisca, of toreamento.
E espirito di dianan di fiesta na Aruba lo no ta completo sin un bishita pa mira e lusnan y decoracionnan di Pasco na diferente sitio di nos isla. Djis core rond di e isla y gosa di e creatividad cu asina hopi lus riba diferente cas y rotonde. Tambe tur hende tabata bay den Lago Colony pa admira e strea grandi riba e planta PCAR di Lago di mas o menos 260 pia halto cu miles di lus. Esaki ta wordo converti den un kerstboom gigantesco cu tabata draai den tur direccion.. Hopi fotografo tabata bay riba un cierto dia cu Lago ta para e strea asina duna nan un bon oportunidad pa saca un bunita potret. Esaki a termina dia cu Lago a sera dia 31 di maart 1985.
Tin un diferencia den e celebracion den pasado compara cu awendia. Antes esaki tabata wordo celebra den un ambiente familiar pa motibo di e union familiar di antes. Por ehempel, e tempo aya, e grupo di aguinaldo y di Dande tabata bishita cas manera un famia. Pero awo bo tin cu paga pa haya un grupo si bo tin suerte. El a bira mucho comercialisa.
Dufi Kock
Escritor y Historiado
8 di december 2018


text:
Publiká riba 21 Sèptèmber 2022
Tur aña mas ku 1600 studiante ta sali di Karibe i bai Hulanda pa studia. Un kantidat chikitu ta kaba nan estudio i hopi ta kai afó pa vários motibu. P’esei na e konferensia ta bai bin ku un aserkamentu direkto riba e problemanan ku studiantenan ta topa kuné i ku tin influensia riba nan karera profeshonal. Último aña a traha dirigí riba e preparashon di konferensia. Ta e intenshon pa huntu traha i desaroyá programanan ku ta bin ku rekomendashonnan dirigí, pa asina mas tantu studiante por tin éksito den nan estudio na Hulanda. Pa por logra esaki ta pone atenshon i énfasis na diferensia di kultural, idioma, i eskoho di estudio. E Konferensia ta keda tené na Universidat di Aruba i ta keda ofisialmente habrí pa Minister di Enseñansa di Aruba sr. Endy Croes. Ta konta ku partisipashon di presidente di direktiva di Hogeschool Rotterdam sr. Ron Bormans, sekretario-general di enseñansa di Hulanda sra. Marjan Hammersma, representantenan di enseñansa di Aruba, Kòrsou, Boneiru, Sint Eustatius, Sint Maarten i Hulanda. Tambe rèktòrnan di universidatnan, partisipashon di direktivanan di skolnan di Kòrsou i representashon di enseñansa sekundario ta partisipá aktivamente den e konferensia aki. Tur partisipante ta bai elaborá riba e temanan manera: posibilidat pa estudio, preparashon akadémiko, i mobilisashon pa ku estudio den Reino. Durante di e konferensia ta bai inougurá un plataforma komunikativo digital kaminda ta bai kompartí informashonnan éksitoso relashoná ku estudio na Hulanda(best practices).
For di aña 2021 durante di un konferensia ministerial di Reino relashoná ku enseñansa (Onderwijs Vierlanden Overleg) a traha un grupo di trabou (regiegroep) i a apuntá vários representante di gobièrnu i enseñansa pa traha riba un plan di aserkamentu pa drecha e situashon pa ku estudio di nos hóbennan di karibe. Durante di e konferensia na Aruba e grupo di trabou (regiegroep) ta presentá e situashon aktual, rekomendashonnan konkreto i inkluso ta tuma mas punto di balor di tur e partisipantenan pa pone den e dokumento final ku tur rekomendashonnan ku ta keda presentá den e próksimo reunion ministerial di Reino relashoná ku enseñansa na desèmber 2022.
Nota pa Redakshon: Pa mas informashon manera potrèt, video i entrevista por tuma kontakto ku lider di proyekto sra. Nicole Spellen na telefòn: +31 6211 55330 i/òf koreo elektróniko mail n.l.s.spellen@hva.nl.